Hari Ini Dalam Hiburan (N.560)

VIDEO HARI INI: Peminat filem Star Wars? Anda akan jatuh cinta dengan pemuzik jalanan ini.

Kalau anda belum tahu, menjelang hujung minggu lalu video berhantu Korea nyanyian Psy, Gangnam Style berjaya menjadi video pertama di dunia mencapai tontonan melebihi 2 billion di Youtube. Bila lagu baru akan keluar lagi ya? – Daily Mail

Anggota kumpulan T-ARA, Jiyeon yang ditemubual majalah BNT International mendedahkan yang beliau mengidamkan untuk berlakon di samping pelakon Korea Jung Woo & juga Benedict Cumberbatch yang popular menerusi siri TV Sherlock. – Soompi

Nampaknya mereka memang menjadi perhatian dunia, Sekeping gambar perkahwinan Kim Kardashian & Kanye West yang dimuatnaik ke Instagram telah berjaya memecah rekod sebagai gambar paling banyak menerima LIKE dengan kiraan melebihi 2 juta setakat ini. – Huff. Post

Selepas lebih lapan bulan bercinta, pasangan Charlize Theron teman lelakinya Sean Penn dikhabarnya kini sedang serius untuk mendirikan rumahtangga selain mahu membina keluarga bersama menurut sumber terdekat dengan pasangan ini. Yay! – US Weekly

Pelakon Remy Ishak berkata beliau bukanlah pelakon yang suka meminta bayaran tinggi atau demand sebaliknya antara beliaulah pelakon yang dibayar paling murah oleh syarikat produksi di negara ini selain menafikan mewah berbelanja. – mStar Online


Suami Erma Fatima, Bade Kahwin Lagi

Utusan Malaysia hari ini tampil dengan satu laporan menarik yang mengatakan pengarah filem terkenal, Badaruddin Azmi atau lebih dikenali dengan Bade dikatakan berkahwin buat kali kedua dengan seorang wanita muda baru baru ini.

Majlis meraikan pernikahan baru suami kepada Erma Fatima & seorang wanita muda berusia awal 30’an bernama Aida Abdul itu telah berlangsung di sebuah hotel di Cherating, Pahang pada 27 Mei lalu & turut dihadiri beberapa artis terkenal termasuk Rosyam Nor.

Wartawan Utusan Malaysia dalam laporan itu juga mendakwa mereka telah menerima gambar sekitar majlis perkahwinan tersebut walaupun usaha untuk mendapatkan pengesahan dari Bade mahu pun Erma Fatima sendiri menemui jalan buntu.

“Bade dan isterinya difahamkan telah bernikah sekitar dua bulan lalu di negara jiran. Wanita berkenaan juga merupakan orang yang terlibat dalam bidang penerbitan drama dan filem dan kini membantu produksi Bade sendiri,” jelas sumber.

Erma Fatima kini berada di Sepanyol untuk menjalani penggambaran karya terbarunya. (rtky/m)


Dua Pembantu Rumah Fasha Sandha Kena Hukuman Penjara

Kami sendiri tidak pasti sama ada kisah ini boleh masuk dalam ruangan hiburan atau tidak tetapi jika ianya terjadi di Hollywood liputan dari media hiburan pastinya ada. Kot.

Dua pembantu rumah pelakon Fasha Sandha dijatuhi hukuman penjara enam bulan kerana mencuri wang suaminya, Rizal Ashram di kediaman mereka di Duta Suria, Ampang sekitar 9.45 malam pada 12 Mac lalu.

Nilawati dan Sri Maniami masing-masing berasal dari Indonesia mengaku bersalah mencuri wang tunai dalam bentuk Ringgit Malaysia dan Rupiah Indonesia di rumah majikannya itu.

Fakta kes menyebut pada hari kejadian, Rizal diberitahu pembantu peribadinya bahawa jirannya menyedari rumahnya ditinggal tidak berkunci dan kedua-dua pembantu rumahnya telah hilang.

Ketika ditahan polis menemui wang tunai RM200 pada kedua-duanya pembantu rumah itu.

Kedua dua mereka yang tidak diwakili peguam itu merayu agar hukuman diringankan & berkata wang itu diambil untuk pulang ke kampung bagi menyambut Ramadan bersama keluarga.


Cristina Suzanne Lebih Berhati Hati Soal Cinta Selepas Pengalaman Pahit

Sebelum ini pelakon berdarah campuran, Cristina Suzanne pernah dilanda kontroversi apabila hajatnya untuk berkahwin tidak kesampaian apabila retak di pertengahan jalan.

Membawakan watak sebagai setiausaha dalam filem terbaru CEO nyata tidak mengecewakan. Menceritakan soal hati, dengan jawapan yang bersahaja dia ingin meneruskan kehidupannya kini dan menganggap pengalaman lepas sebagai satu diari kehidupannya.

“Sekarang ini saya banyak membuat kerja sendiri dan tidak lagi bergantung kepada sesiapa dan saya rasakan ini adalah yang terbaik kerana saya lebih berdikari dan sangat suka dengan apa yang saya lalui sekarang ini. Saya ambil semuanya sebagai jalan yang positif untuk meneruskan hidup”

Dia juga menjelaskan bahawa hubungannya dan bekas tunangannya tiada masalah dan mereka kini sebagai kawan biasa dan keluarganya memahami dengan apa yang telah berlaku sebelum ini.

“Saya dan dia sebagai kawan biasa. Kami tidak mempunyai masalah cuma kalau nak rapat seperti dahulu tidak mungkin. Kalau saya balik ke kampung pun tidak ada masalah keluarga memahami lebih-lebih lagi ibu saya. Saya tak nafikan umur saya sudah 29 tahun dan sepatutnya sudah layak untuk berkahwin tetapi perlu lebih berhati-hati. Selepas ini saya lebih bebas untuk memilih selepas apa yang telah berlaku,” katanya sambil tersenyum.

Cristina Suzanne bersama-sama Remy Ishak dan Beto Kushairy akan menjadi teraju utama dalam filem terbaru mereka berjudul CEO yang akan menemui peminat pada 12 Jun ini. (rtky/hfz)


Emma Maembong Bidas Dakwaan Jadi Punca Zizan Razak Kalah

Walaupun sudah enam hari Anugerah Bintang Popular Berita Harian (ABPBH) 2013 berlalu, namun acara berprestij itu masih menjadi bualan hangat ramai. Termasuklah nasib pelawak dan pelakon Zizan Razak yang pulang tangan tangan kosong.

Ya, kekalahan Zizan sangatlah mengejutkan ramai peminat kerana dari awal lagi dia antara salah seorang artis yang diramal akan menang besar pada malam tersebut. Bukan rezeki Zizan tahun ini – itu yang kami dapat ungkapkan. Tak mengapa, tahun depan ABPBH ‘kan ada lagi.

Namun timbul cakap-cakap belakang mendakwa antara punca kekalahan Zizan itu ialah kerana kekasihnya, Emma Maembong. Ini disebabkan tidak semua peminat menyambut baik keterbukaan pasangan ini mengaku yang mereka bercinta. Malahan ada yang mengatakan Emma lah penyebab populariti Zizan semakin merundum. Kasihan Emma…

“Saya tak boleh nak komen banyak tetang hal itu. Setiap orang ada rezeki masing-masing. Ada masa kita di atas, ada masa kita di bawah. Jangan lah tunding jari kepada orang lain. Mungkin anugerah itu bukan rezeki dia kali ini,” kata Emma Maembong tenang.

Pemilik nama sebenar Fatimah Rohani Ismail Maembong ini ditemui pada majlis pelantikannya sebagai duta Per’l bertempat di Hotel Majestic, Kuala Lumpur, semalam.

Menganggap dakwaan tersebut sebagai lumrah, kata Emma dia lebih senang bersikap positif. Meskipun begitu, gadis kacukan Melayu-Scotland ini sedar ada sebilangan peinat Zizan yang kurang senang akan hubungan cintanya dengan jejaka kelahiran Terengganu itu.

“Saya tak buat apa-apa pun orang tetap mengata saya. Jadi biarlah orang nak kata apa pun, saya positif. Saya tahu ada juga yang tidak suka hubungan kami. Soal jodoh ni semua ditangan Tuhan. Saya harap peminat-peminat boleh doakan yang terbaik buat kami,” katanya.

Menyentuh mengenai kerjaya pelakon ini pula, Emma Membong baru selesai menjalani penggambaran telemovie berjudul Hantu Selfie arahan Michael Ng. Dalam drama tersebut Emma bergandingan sekali lagi dengan kekasihnya, Zizan Razak.

“Susah juga berlakon dengan dia (Zizan). Bukan sebab dia kekasih saya tapi sebab dia kan raja lawak, jadi bila camera on, ada saja lawak spontan yang akan dibuat menyebabkan kadang-kadang saya susah nak balas semula. Saya cuba juga melawak tapi tak jadi. Di situ saya kalah. Tapi kalau bab sedih, perlu menangis, saya tiada masalah. Dia pula yang kalah kat situ,” katanya yang merupakan kali kedua berlakon bersama Zizan.

Sebelum itu mereka berdua digandingkan dalam filem arahan Mamat Khalid berjudul Ucop Wilcha melawan Warewolf yang dijangka ditayangkan penghujung tahun ini. Sementara Hantu Selfie akan ditayangkan pada Hari Raya Aidilfitri nanti. (rtky/fr)


Lelaki Semakin Berani Dekati Waheeda Selepas Berpurdah

Lama juga tidak mendengar khabar Waheeda Abdul Wahab, penyanyi yang sikit masa dulu cukup popular dengan lagu Wassini ini. Sejak mendirikan rumah tangga bersama penyanyi dan pendakwah bebas, Ustaz Akhil Hayy, dia memilih untuk bersara daripada dunia hiburan.

Baru-baru ini kami berkesempatan bertemu pelakon Anak Mami The Movie ini sewaktu di majlis pelancaran single terbaru suaminya yang berjudul Andai Esok.

Berkongsi mengenai perkembangan diri dan kehidupannya kini sebagai suri rumah tangga, Waheeda berkata sejak tidak lagi aktif menyanyi, masanya banyak diluangkan bersama keluarga dan kelas agama. Selain itu dia juga sibuk menguruskan perniagaan online-nya.

“Alhamdulillah, hidup seperti biasa. Sejak berkahwin dan berhenti menyanyi, saya lagi ada banyak dapat masa dengan suai dan keluarga. Boleh dikatakan hampir setiap minggu kami sekeluarga akan berkumpul bersama adik beradik dan ibu saya akan buat makan-makan”

“Kalau rutin biasa, saya ada kuliahh dan mengaji Al-Quran bersama beberapa rakan. Saya juga buat bisnes kecil-kecilan menerusi online antara seperti abaya dan produk kecantikan”, kata Waheeda memulakan perbualan.

Tambahnya, meskipun bukan lagi bergelar artis, namun dia tetap dikenali oleh orang ramai. Namun satu hal yang membuatkan dia berasa khuatir dan kurang seang ialah sejak tampil dengan imej berpurdah, dia semakin didekati oleh lelaki-lelaki.

“Seperkara yang saya belajar sejak tak aktif lagi ni, sekarang ni saya baru kenal dunia dan masyarakat yang diluar industri. Walaupun saya sudah berpurda, orang masih kenal saya. Tak kiralah sama ada saya keluar bersama suami atau seorang, ramai juga yang menegur saya. Saya tak kisah kalau mereka tegur biasa-biasa. Cuma, sebelum ini saya pernah dua kali lalui insiden diganggu oleh lelaki-lelaki yang saya tidak kenali”

“Salah satu insiden itu, ketika saya keluar bersama ibu, arwah ayah dan adik saya. Ada sekumpulan lelaki yang tiba-tiba muncul entah dari mana, mereka memanggil-manggil nama saya dan mengekori saya. Saya anggap mereka tidak hormat saya sebagai isteri orang. Apatahlagi dengan penampilan saya yang sekarang ini. Orang kata kalau berhijab lagi lah nak kena jaga serba serbi. Saya tak selesa bila ada gangguan-gangguan macam itu”, luahnya.

Begitupun dia tidak menyalahkan 100% individu-individu yang bersikap sebegitu. Sebaliknya gangguan sebegitu membuatkan dia lebih berhati-hati terutama semasa berada di luar rumah.

“Saya tak salahkan mereka dan saya masih boleh berdepan dengan golongan sebegini. Saya juga ada menceritakan hal ini pada suami. Sudah tentu, bila dia mendengar, dia berasa marah. Tapi selagi perbuatan mereka itu tidak sampai terlalu melampaui batas dan selagi saya boleh elak, saya elak demi menjaga maruah dan nama baik suami saya”, katanya.

Dalam perkembangan lain, Waheeda ada menghasilkan dua buah lagu berjudul ‘Ighfir Zunubih’ dan ‘Subhanaq’ dan akan dimuatkan di dalam album suaminya, Ustaz Akhil Hayy. (rtky/fr)


Hari Ini Dalam Hiburan (N.559)

VIDEO HARI INI: Jika semalam kita merasa tua dengan melihat teknologi zaman 70’an, mari lihat masa hadapan kita di mana kereta akan mampu memandu sendiri dan kita tidak perlu risau akan kesesakan lalu lintas mahu pun kemalangan.

Bintang Hollywood, Brad Pitt dilaporkan telah ditumbuk secara tiba tiba oleh seorang lelaki warganegara Ukraine bernama Vitalii Sediuk ketika tayangan perdana filem Maleficent dan pelakon itu sempat membalas balik sebelum polis campur tangan. – Just Jared

Mahkamah Rendah Syariah Daerah Petaling menetapkan 8 September depan bagi membuat keputusan terhadap bantahan awal berhubung nusyuz yang difailkan oleh Mohd Edy Casmadi Che Hussin terhadap isterinya pelakon Sari Yanti sebelum ini. – mStar Online

Pelakon popular menerusi siri TV True Blood, Evan Rachel Wood telah mengambil kata putus untuk berpisah dengan suaminya Jamie Bell hanya selepas dua tahun berkahwin dan pasangan ini mempunyai seorang anak berumur 10 bulan. – Daily Mail UK

Status popular bukan lesen untuk tidak turun mempromosikan filem (perhatian kepada selebriti Malaysia), Tom Cruise baru baru ini telah terbang ke tiga buah negara dalam tempoh 24 jam untuk menghadiri tayangan perdana filem terbarunya Edge of Tomorrow. – People

Bakal kembali dengan album solo sejak kali terakhir empat tahun lalu, Taeyang (Big Bang) baru baru ini mendedahkan senarai lagu yang akan terkandung dalam album berjudul RISE itu dan akan ke pasaran secara digital 2 Jun ini. – Soompi


Suami Abby Abadi Lafaz Cerai Dua Kali

Suami kepada Abby Abadi, Muhammad Noor Farhan Che Bakar dilaporkan telah melafazkan cerai sebanyak dua kali terhadap pelakon itu termasuk salah satunya tidak dimaklumkan kepada pihak mahkamah, menurut laporan awal mStar Online.

Abby Abadi juga mendedahkan kepada mahkamah hari ini yang suaminya pernah memberitahu seorang kenalan bahawa mereka sudah bercerai.

Hakim Syarie Mahkamah Rendah Syariah Gombak Timur iaitu Shaiful Azli Jamaludin terpaksa menangguhkan permohonan pengesahan lafaz cerai yang dibuat pelakon itu kepada 11 Jun depan bagi membolehkan lafaz cerai kali pertama difailkan.

Dalam kenyataan kepada mahkamah hari ini juga, Abby Abadi mendedahkan yang beliau telah menerima SMS berbunyi “Aku ceraikan kau” dan diikuti pula “Mulai hari ini kau dah tiada apa-apa hubungan dengan aku” pada 9 Mei lalu.

SMS yang diterima sekitar jam 10.30 pagi itu diterima selepas mereka bertengkar pada malam sebelumnya yang turut menyebabkan Farhan tidak pulang ke rumah pada malam tersebut.


Maya Karin: Ada Lelaki Sanggup Tunggu Saya Lima Tahun

Bertuah menjadi Maya Karin, sudahlah berbakat cantik pula. Namun sayangnya kini hati beliau sudah dimiliki seseorang walaupun selebriti ini mengambil keputusan untuk tidak mendedahkan identiti kekasihnya itu kepada pengetahuan umum.

“Saya memang macam ini, tidak mahu berkongsi hal peribadi saya melainkan benda itu adalah penting. Malah kawan-kawan saya pun kadang-kadang tidak tahu siapa saya tengah berpacaran kerana saya senyap sahaja. Apatah lagi berkongsi secara umum di media sosial”

Boleh rentan juga hati lelaki yang menjadi kekasih Maya Karin jika terlalu berahsia hidupnya. Sudah bersusah payah memikat hati Maya Karin, terpaksa pula merahsiakan perkara ini. Namun, Maya Karin sendiri mendakwa ada lelaki yang sanggup menunggu bertahun demi cintanya.

“Ya, ada lelaki yang sanggup tunggu saya sehingga mungkin 3 hingga 5 tahun,” ujar Maya Karin.


Azwan Kombos: Saya Masih Sayangkan Nad Zainal, Terima Takdir

Baru-baru ini kontroversi membabitkan pelakon Azwan Kombos dan kekasihnya Nad Zainal terus menjadi tanda tanya mengenai status hubungan mereka sekarang ini dan terbaru pengacara dan pelakon Hefny turut dikatakan sebagai punca ketiga keretakan hubungan mereka ini.

Jelas Azwan kini dia hanya bersms sahaja kerana apabila cuba untuk menghubungi kekasihnya, Nad Zainal nampaknya tidak kesampaian kerana tidak mendapat sebarang respon yang baik juga selepas tercetusnya konflik tersebut mereka juga tidak pernah lagi berjumpa sehingga kini.

“Setakat ini macam itu juga kami belum berjumpa dan masih belum mendapat jawapan yang sahih mengenai isu dan status kami sekarang. Saya ada menghubunginya tetapi tidak mendapat respon yang baik. Kebanyakannya SMS, tapi tidak bercakap secara langsung,” ujarnya kelihatan tenang.

Dalam masa yang sama, hubungan mereka juga dikatakan retak disebabkan orang ketiga, Hefny Sahad yang juga merupakan pengacara dan pelakon. Sebelum itu juga Hefny turut menafikan bahawa dia merupakan orang ketiga punca keretakan hubungan ini dan secara lantang dan tegas Azwan menemplak apa yang didakwa oleh Hefny sebelum ini.

“Kalau tidak ada kena mengena kenapa dia nak bersuara — dia sahaja yang memberikan komen bermacam-macam tapi saya diam sahaja. Masalah ini kena tanya mereka,” jelasnya tegas.

Tambahnya lagi, Hefny tidak perlu untuk masuk campur dalam urusan mereka berdua dan turut mempertikaikan setiap kenyataan yang diberikan oleh pelakon itu. Tegasnya lagi Hefny juga mengganggu bagi proses untuk penyelesaian masalah antaranya dan Nad Zainal.

“Kau siapa nak masuk campur dalam hubungan ini. Sibuk memberikan kenyataan yang bukan-bukan dan bercanggah dengan apa yang berlaku. Sudah-sudahlah menipu dan bercakap lain. Bagi saya ya dia mengganggu urusan penyelesaian antara saya dan Nad Zainal,” katanya.

Dia turut memberitahu bahawa tidak berapa mengenali pelakon dan pengacara itu tetapi pernah bertemu. Azwan turut memberitahu sekiranya Hefny merupakan punca keretakan hubungan mereka ini dia secara lantang dan tegas tidak akan memaafkan pelakon itu.

“Saya tidaklah begitu mengenali pelakon itu tetapi pernah berjumpa. Kalau lah dia punca kepada semua yang terjadi, saya tak boleh maafkan dia,” katanya.

Walaubagaimana pun, Azwan mengakui masih sayangkan kekasihnya itu Nad Zainal kerana mereka sudah bercinta selama 3 tahun 5 Bulan dan sepanjang itu pelbagai suka dan duka dikongsi bersama. Azwan juga menerima takdir sekiranya jodohnya tidak panjang dan memaafkan kekasihnya itu dan turut mengatakan bahawa Nad Zainal bebas untuk memilih.

“Saya sayang Nad, tetapi kalau jodoh tidak panjang saya menerima dengan takdir. Saya maafkan dia dan dia bebas untuk memilih,” ujarnya mengakhiri perbualan. (rtky/hfz)


Hari Ini Dalam Hiburan (N.558)

VIDEO HARI INI: Bersedia untuk rasa tua, sangat tua. Teknologi adalah awesome!

Nampaknya peminat filem masih pergi menonton Frozen di panggung wayang selepas rekod terbaru menunjukkan yang kutipan tiket untuk animasi popular itu berjaya menjadikan ianya filem kelima paling untung pernah diterbitkan di dunia dengan US$1.2 billion. – E! Online

Dek kerana pengalaman menaiki kapal terbang selama 17 jam ke Afrika Selatan beberapa tahun dulu, Akim Ahmad kini seakan fobia untuk menaiki pesawat dan terpaksa menolak beberapa tawaran kerja yang memerlukan dirinya untuk melakukan sedemikian. Haih. – mStar Online

Bukan senang menjadi selebriti popular untuk tampil di khalayak ramai dan Emma Watson tidak terkecuali apabila gambar yang tersebar di internet menunjukkan beliau sebenarnya ditemani pengawal peribadi yang menyamar sebagai pelajar di majlis graduasinya. – Huff. Post

Nampaknya tidak lama lagi beliau bakal bergelar ibu selepas laporan terbaru menyebut yang Hayden Panettiere kini sedang hamil buat pertama kalinya bersama tunang, Wladimir Klitschko yang juga merupakan seorang peninju. Tottaly unrelated. HAHA! – Us Weekly

Selepas dilihat bersama di Paris, Perancis pada 20 Mei lalu pelakon popular Korea Song Hye Kyo dan Kang Dong Won dikhabarkan kini sedang menjalin hubungan cinta namun gossip itu pantas dinafikan oleh agensi pengurusan kedua dua mereka. – Soompi


Abby Abadi Bakal Fail Penceraian Esok

Nampaknya khabar angin yang mengatakan rumahtangga pasangan Abby Abadi dan Muhammad Noor Farhan Che Bakar mempunyai masalah telah terjawab apabila ada laporan mengatakan bekas selebriti itu bakal memfailkan penceraian esok.

Abby Abadi dijangka memfailkan permohonan untuk bercerai dengan suaminya di Mahkamah Rendah Syariah Gombak Timur, Selangor, pagi esok selepas usaha untuk menyelamatkan rumahtangga mereka tidak menemui jalan penyelesaian.

UPDATE-1: Menerusi laporan Harian Metro pagi ini, Abby Abadi khabarnya menerima lafaz cerai dari suaminya, Farhan menerusi satu kiriman SMS dan perbicaraan pagi ini adalah bagi mengesahkan lafaz yang sudah disebut itu.

Menerusi laman sosial Instagram sebelum ini, Abby Abadi ada mengirimkan beberapa keping gambar memberi bayangan yang hubungan beliau dan suami dilanda masalah namun enggan mendedahkan apa sebenarnya yang berlaku di antara mereka.

Pasangan ini bernikah secara rahsia pada 9 Julai 2013 di selatan Thailand. (rtky/m)


Yuna Kirim Bunga Buat Aizat

“A’ah itulah… dia bagi bunga (gelak). Eh, tapi entah-entah bukan betul dia yang bagi. Mereka ni yang saja jer agaknya,” itu respon Aizat Amdan memulakan perbualan sambil tersenyum malu apabila diusik dengan pertanyaan bagaimana persaannya bila menerima bunga daripada sahabat baiknya itu.

Aizat Amdan, 26, ditemui pada maljis pelancaran album ketiganya, Legasi bertempat Coliseum Cafe, Kuala Lumpur, semalam. Sewaktu majlis tersebut, seorang gadis menghulurkan sejambak bunga kepada Aizat lalu memaklumkan yang jambangan tersebut adalah kiriman daripada penyanyi bertaraf antarabangsa itu.

“Peluang dapat kerja dengan dia untuk album kali ni memang satu pengalaman yang cukup bermakna pada saya. Bukan Yuna saja, malah dengan Noh Salleh, Zee Avi dan Lan (Azlam & the Typewriter). Memang dari awal lagi saya sudah fikirkan mereka berempat ini kerana mereka juga antara individu yang memberi inspirasi dalam pengasilan lagu-lagu saya.

“Walaupun bukan senang sebenarnya saya nak dapatkan mereka sebab masing-masing sibuk, tapi mereka bagi komitmen yang sangat baik untuk album saya ini. Saya rasa sangat bertuah dapat berkolaborasi dengan mereka,” sambung Aizat lagi apabila diajak memulakan cerita lebih lanjut mengenai albumnya.

Menariknya Legasi ditampilkan bukan bentuk digital sebaliknya berupa piring hitam berserta setbox eksklusif. Album ini adalah album paling lama untuk dihasilkan semenjak Aizat menceburi bidang muzik. Proses pra-produksi bermula sekitar awal taun 2013 manakala rakamannya pula beraya disiapkan pada awal tahun.

Memuatkan empat lagu kolaborasi Aizat dengan penyanyi-penyanyi pilihan hatinya iaitu lagu ‘Dwihati’ (feat Yuna), ‘We’ll Be Happy’ (feat Zee Avi) ‘Catwalk ke Balai’ (feat Lan) dan ‘In Love With You’ (feat Noh Salleh) serta satu lagu berjudul ‘Baru’ yang mana merupakan lagu ciptaan Aizat bersama abangnya Anas Amdan.

“Idea nak hasilkan dalam bentuk piring itam ni datang apabila saya lihat koleksi-koleksi piring hitam yang dikumpul oleh ayah dan ibu saya. Antara yang paling saya suka ialah piring hitam Uji Rashid untuk album Kali Terakhir Ku Lihat Wajahmu. Saya suka kulit albumnya sebab unik”

“Jadi dari situ terfikir alangkah bermaknanya kalau saya pun ada karya dalam bentuk piring hitam yang saya rasa ia kana dikenang hingga ke generasi akan datang, sehingga bila-bila. Selain itu lagu-lagu dalam album ini saya inpirasikan daripada seniman agung Allahhyarham Tan Sri P. Ramlee yang mana pada zaman beliau memang menggunakan piring hitam”

“Saya harap saya menerusi album ‘Legasi’ ini dapat memberi gambaran corak warna muzik peninggalan zaman ini untuk dihayati olehh generasi masa depan,” tuturnya dengan nada teruja.

Bagaimanapun hanya sebanyak 222 unit piring hitam saja yang diedarkan. Ini kerana kos untuk menghasil piring hitam ini menelan belanja yang agak tinggi. Namun peminat boleh mendapatkannya dengan cara membida. Bidaan paling tinggi akan memiliki album yang cukup unik ini.

Tambah istimewa Legasi juga dipakejkan di dalam satu kotak hitam eksklusif beserta album gambar berkulit tebal juga disertakan dengan sebuah USB Drive yang memuatkan lagu-lagu ‘Legasi’ di dalam bentuk digital. Kulit album menampilkan hasil tangan yang sangaat unik dan menarik hasil lakaran artis terkenal, Artech.

Selain itu, Setiap piring hitam akan mempunyai nombpor siri khas yang akan menjadikan tiap-tiap unit album ini lebih istimewa dan eksklusif. Pembidaan tiap-tiap unit akan bermula apabila sebuah unit piring hitam itu dibida dan akan berlangsung selama 10 hari dari tarikh ia mula dibida. Pembidaan tertinggi selepas tamat tempohh 10 hari akan diiystiharkan sebagai pembida yang berjaya.

“Piring hitam ni dihasilkan di Jerman dan kosnya agak tinggi. Sebab tu kita tidak boleh mengeluarkan dalam unit yang banyak, hanya 222 unit sahaja. Lagipun kita nak buat ia sangat-sangat eksklusif dan memberi impak serta nilai yang lebih berharga juga kepuasan para peminat juga pengumpul piring hitam”

“Peminat boleh dapatkan Legasi dengan cara membida. Mulai hari ini (semalam) peminat dah boleh bida bermula dengan harga RM150 menerusi laman web www.legasi.kge.com.my. Saya harap peminat juga pengumpul piring hitam tidak akan memberi sokongan kepada hasil muzik tempatan dan melepaskan peluang untuk mendapatkan album ini,” kata Aizat.

Perkembangan lain, Aizat baru dilantik sebagai duta baru Nescafe untuk perasa Nescafe Latte Caramel. Selain itu dia kini sibuk menghasilkan lagu seorang artis kelahiran program realiti TV ‘Akademi Fantasia’. Bagaimanapun, Aizat enggan mendedahkan nama penyanyi tersebut, buat masa ini.

Dalam pada itu Aizat berkata kesibukan pada kerja membuatkan dia kini masih belum mempunyai teman wanita. Meskipun begitu dia sudah memikir tentang hal berkenaan.

“Saya rasa saya ni sibuk sangat dengan kerja dan jarang bersosial. Sebenarnya ibu saya pun dah mula bertanya-tanya tentang hal itu (kekasih). Dan saya pun ada terfikir tentang hal kahwin. Tapi buat masa ini saya belum ada teman wanita lagi,”  ujarnya mengakhiri perbualan. (rtky/fr)


Uqasha Senrose: Kami Tidak Pernah Bertunang Pun!

Okay bawa bertenang Uqasha Senrose. Menerusi media beberapa hari lalu, Pekin Ibrahim telah memberikan kenyataan yang beliau dan Uqasha Senrose kini masih dalam ikatan pertunangan namun mengakui rancangan perkahwinan terpaksa ditangguh.

Harian Metro hari ini melaporkan sebaliknya pula dengan Uqasha Senrose tampil memberikan kenyataan yang kami anggap sebagai paling epik sebagai membalas kenyataan awal dari Pekin Ibrahim tentang hubungan mereka.

“Saya bukan tunang dia dan kami tidak pernah bertunang. Kata putus dah dibuat pun. Sudah empat atau lima bulan kami sudah tidak berkomunikasi langsung,” ujarnya.

Uqasha Senrose juga berkata yang beliau rimas dan bosan dengan sikap Pekin Ibrahim yang terus mencanang kisah cinta mereka di saat mereka berdua sudah tidak mempunyai apa apa hubungan.

“Saya betul-betul tak tahu apa agenda dia terus bercakap mengenai hubungan kami kepada media? Sebenarnya kami memang dah tak ada apa-apa. Kami dah pernah berbincang benda ini, jadi tak perlulah dia terus canang lagi,” tambah Uqasha Senrose. (rtky/m)


Hari Ini Dalam Hiburan (N.557)

VIDEO HARI INI: Di Moscow, Rusia wujud sekumpulan remaja yang aktiviti mereka adalah membanteras salah laku trafik dan dalam video ini ditunjukkan bagaimana mereka berhadapan dengan pemandu yang menyalahguna laluan pejalan kaki. Fuuh!

Dalam temubual terbaru bersama majalah Lucky, model popular Miranda Kerr mendedahkan yang beliau gemar mendermakan pakaian cantik yang dimiliki kepada rakan rakan terdekat kerana memiliki almari baju yang kecil selain mahu sentiasa mengikut fesyen. – Just Jared

Pelakon Iqram Dinzly berharap agar kisah hubungan songsang yang dikaitkan dengan dirinya dapat dihentikan segera kerana ianya tidak benar selain melibatkan rakannya yang juga seorang pelajar di London yang dibimbangi akan dikenakan tindakan. – Utusan Malaysia

Percaya atau tidak tiga hari selepas majlis perkahwinan penuh mewah di Florence, Kim Kardashian masih belum berkongsi walau sekeping foto melalui akaun sosial dan ini juga mungkin kerana beliau dan suami, Kanye West kini di Ireland untuk berbulan madu. – Huff. Post

Pernah berkolaborasi pada tahun 2010 yang lalu, penyanyi wanita Korea Jung In sekali lagi tampil dengan sebuah lagu berjudul Your Scent duet bersama Kang Gary (Leessang). – Soompi

Akibat rampasan kuasa oleh pihak tentera di Thailand ketika ini, Taylor Swift telah bertindak untuk membatalkan konsert beliau yang dijadual berlangsung pada 9 Jun ini walaupun tiket ke acara itu sudah pun habis disapu para peminat. – USA Today


Menang Anugerah, Shah Iskandar Mahu Bawa Ibu Tinggal Di Kuala Lumpur

“Saya antara calon calon yang tidak menjangkakan kemenangan sementelah kena bertanding dengan nama nama besar seperti Adi Putra, Johan As’ari,” itu kata kata pemenang Pelakon TV Lelaki Popular ABPBH 2013, Shah Iskandar di Putrajaya, Sabtu lalu.

Menganggap diri terlalu kerdil namun berkat kerja keras, doa ibu yang jauh di Singapura dan juga sokongan peminat menjadikan kemenangan ini amat bermakna buatnya.

Jika di Singapura, dia lebih dikenali sebagai seorang pengacara dan meletakkan sasaran yang tinggi untuk dikenali sebagai seorang pelakon di Malaysia. Dia mahu dirinya dikenali dengan dua bidang yang berbeza di dua negara. Dan untuk itu, dia menjadikan Datuk Rahim Razali sebagai cermin untuknya pada masa 50 tahun akan datang.

BACA: Gaya Selebriti Di Karpet Merah Anugerah Bintang Popular BH 2013

Sejurus nama diumum sebagai pemenang, dia terus menghubungi ibunya yang menonton dari Singapura. Sebetulnya pada ABPBH 2012, Shah datang bersama ibunya namun kali ini ibunya tidak dapat datang kerana bekerja. Namun dia berjanji untuk bercuti lebih lama bersama ibunya selepas menerima kemenangan malam tadi dan berharap dapat membawa ibunya, Haliza Yusof untuk tinggal bersama di Kuala Lumpur.

“Saya bersyukur mak saya walaupun ibu tunggal, dia tetap bekerja keras dan sentiasa doakan saya dari jauh. Sepatutnya mak saya datang tetapi selepas ditunda, dia tak boleh datang sebab tiada cuti. Saya mahu dia ada melihat saya naik pentas”

Untuk berjaya di Malaysia, Shah Iskandar terpaksa berkorban segalanya sehingga terpaksa meninggalkan keluarga di Singapura. Terlalu besar baginya untuk meletakkan namanya sebaris Aaron Aziz, Dan untuk itu dia meletakkan sasaran 4 ke 5 tahun dari sekarang namun semestinya perlu menggandakan usaha.

“Kerjaya di Singapura saya tinggalkan semua. Saya tumpukan lakonan di sini (Malaysia). Tak boleh berulang alik. Pertama, penat untuk saya sekaligus menjejaskan kualiti lakonan saya. Biarlah saya tumpukan pada satu negara sahaja dahulu”

“Saya nak asah bakat sampai kadi macam Datuk Rahim Razali. InsyaAllah 50 tahun akan datang saya akan jadi seperti dia. Saya mahu perjuangkan seni. Dan untuk berjaya, kita perlu ada identiti sendiri,” ujar Shah Iskandar penuh harapan. (rtky/bsr)


Hanez Suraya: Saman MAS Bukannya Tindakan Melulu

Teraju utama pementasan teater Projek Kahwin, Hanez Suraya telah membuat kenyataan yang dia mahu menyaman pihak MAS berhubung penyebaran tiket percutiannya bersama kekasihnya, Romie ke luar negara baru baru ini.

Bertemunya di Istana Budaya pada petang semalam, Hanez telah memohon maaf kepada semua pihak media yang hadir bahawa dia tidak boleh memberikan sebarang kenyataan berhubung dengan kes saman itu kerana telah dinasihatkan oleh peguamnya.

BACA: Tiket Penerbangan Tersebar Di Laman Sosial, Hanez Suraya & Kekasih Saman MAS

“Saya minta maaf kerana saya tidak boleh memberikan sebarang komen mengenai kes mahkamah yang sedang berjalan ini kerana dikhuatiri boleh bercanggah dengan kenyataan-kenyataan tersebut. Setakat ini saya serahkan semuanya pada peguam terlebih dahulu,” ujarnya.

Menurut Hanez Suraya, perkara ini berkaitan dengan hak privasi dirinya lebih lebih selepas dihimpit kontroversi negatif sebelum ini dan tindakan menyaman MAS ini diambil selepas mendapat nasihat dari peguam, bukannya suka suka & melulu.

“Bukan apa perkara ini telah melibatkan hak privasi saya yang telah diceroboh — apabila isu ini timbul sudah tentulah orang sekali lagi akan berfikiran negatif dan tanpa sebarang bukti dan selidik orang akan terus mencaci dan berkata bukan-bukan terhadap saya”

“Sepatutnya orang ramai perlu membaca keseluruhan cerita yang telah ditulis oleh wartawan tentang isu tersebut, bukan setakat membaca tajuk dan terus membuat kesimpulan sendiri tanpa mengetahui hujung pangkalnya,” katanya ramah.

Tambahnya lagi, buat masa sekarang bukti sudah dikumpul tetapi dia masih lagi terikat dengan peguamnya untuk tidak memberikan sebarang kenyataan berhubung isu tersebut.

Sementara itu, Hanez Suraya akan bersama-sama dengan Izzue Islam dan juga para pelakon lain seperti Kila Fairy, Shah Iskandar, Kaka Azraff, Imam Muda Ashraf, serta penampilan khas, Forteen dalam Teater Projek Kahwin yang akan berlangsung pada 6-14 Jun 2014. (rtky/hfz)


Iqram Dinzly Bengang Dituduh Gay

Semalam, portal hiburan OHBULAN! ada menyiarkan satu gossip mengatakan seorang pelakon lelaki telah pergi ke sebuah kelab untuk golongan gay di London untuk berfoya foya selain ada berbalas mesej lucah dengan seorang pelajar lelaki Malaysia di sana.

BACA: Pelakon Malaysia Keluar Masuk Kelab Gay, Jalan Hubungan Songsang Di London (ext.)

Dan, para peminat mula berspekuali yang pelakon itu adalah Iqram Dinzly. BOOM!

“Ya, saya mengakui saya hanya pergi ke kelab malam tersebut hanya sekadar ingin melihat suasana dan meluangkan masa bersama rakan-rakan. Namun, saya menyangkal dakwaan yang mengatakan saya melakukan hubungan songsang kerana ia tidak mempunyai bukti”

Dalam kenyataan kepada Kosmo! juga, Iqram Dinzly berkata pertukaran mesej yang berlaku antara beliau dan pelajar tersebut hanyalah gurauan biasa antara rakan rakan yang rapat dengan beliau dan bukan bermakna mereka menjalin hubungan songsang.

“Pada saya, ia merupakan perkara biasa kerana saya selalu bergurau dengan rakan-rakan lain dan saya sendiri menganggap ia hanya perkara biasa sahaja. Bukan setakat dia, malah saya turut bergurau dengan rakan-rakan lain perkara yang sama juga,” jelasnya lagi.

Jadi di sini Iqram Dinzly tidak menolak yang ianya memang berlaku namun semua ini bukan bukti yang beliau merupakan seorang gay atau menjalinkan hubungan songsang seperti didakwa.

Menerusi Harian Metro, Iqram Dinzly meluahkan rasa kesal beliau dilibatkan sekali dengan kontroversi yang bukan bukan seperti ini dan menurutnya kali ini beliau tidak akan berdiam diri seperti sebelumnya.

“Ini betul-betul dah melampau. Jangan cabar tahap kesabaran saya. Apa yang orang itu cuba buktikan atau nak tunjuk pada semua dengan tuduhan begitu? Saya dah penat berdiam diri selama ini, kali ini saya akan bertindak,” katanya. (rtky/m)


Edge of Tomorrow: Tom Cruise Buktikan Dirinya Masih Bintang Filem Aksi

Kami sudah menonton filem ini tayangan media minggu lalu dan apa boleh kami katakan, Tom Cruise masih berbisa dalam Edge of Tomorrow dan setakat artikel ini ditulis untuk anda, filem aksi ini meraih 90% rating di Rotten Tomatoes. Wow!

Edge Of Tomorrow mengisahkan dunia di masa hadapan yang diserang oleh makhluk asing tanpa belas kasihan dan tidak mampu ditewaskan oleh mana mana unit ketenteraan ketika itu. Major William Cage (lakonan Tom Cruise) yang tidak pernah berperang sebelum ini telah dihantar ke medan tempur namun telah terbunuh dalam hanya beberapa minit. Tunggu dulu.

Namun selepas itu, Cage terjaga dan mendapati dirinya berada dalam gelung masa (time-loop) yang memaksa beliau untuk menghadapi pertempuran brutal itu berkali kali — ya, bertempur dengan makhluk asing mati dan kembali hidup.

Tetapi dengan setiap kali beliau mati dan bangun, Cage masih mempunyai daya ingatan dari ‘kehidupan’ sebelumnya dan ini membuatkan beliau mampu menajamkan kemahiran bertempur disamping seorang pegawai Special Forces, Rita Vrataski (lakonan Emily Blunt).

Bersama gadis cantik manis, haruslah motivasi untuk mengalahkah musuh semakin kuat & bukan atas sebab itu sahaja, anda akan nampak semangat juang pasangan ini untuk mempertahankan bumi dari terus dimusnahkan.

Bagi kami, Edge of Tomorrow satu filem dengan idea asli dan tidak mencedok mana mana filem yang pernah anda tonton sebelum ini walaupun situasinya kelihatan agak cliché iaitu penaklukan makhluk asing terhadap bumi kita.

Tom Cruise dan pengarah filem ini, Doug Liman mengambil langkah berani mengetengahkan konsep baru melalui Edge of Tomorrow di kala filem filem musim panas lain sama ada merupakan sekuel atau pun remake daripada filem tahun tahun terdahulu.

Ini hanya tulisan pendek kami tentang filem ini dan review lebih mendalam bakal menyusul kelak dan apa yang boleh kami beritahu anda ketika ini adalah pergilah menonton filem lakonan Tom Cruise & Emily Blunt ini di pawagam. Ianya hebat, sangat hebat.

Edge of Tomorrow di pawagam seluruh Malaysia bermula 29 Mei 2014.


Hari Ini Dalam Hiburan (N.556)

VIDEO HARI INI: Ianya cukup simple, high five namun video ini membuktikan sekecil kecil perkara mampu mengukir senyum di wajah orang tidak kita kenali. Jom high-five!

Kalau anda terlepas semalam merupakan hari graduasi untuk bintang siri filem Harry Porter, Emma Watson yang berjaya menamatkan pengajian beliau dalam ijazah bidang Kesusasteraan Inggeris dari Brown University. Sudahlah bijak, cantik pula. Eh. – Just Jared

Mengakui masih menyayangi Uqasha Senrose dan belum putus tunang, Pekin Ibrahim berkata mereka kini sedang mencari jalan penyelesaian terbaik untuk pulihkan hubungan mereka selain menyerahkan soal jodoh kepada ketentuan Tuhan. – mStar Online

Seorang lelaki di Arizona yang percaya penyanyi remaja, Miley Cyrus berkomunikasi dengan dirinya melalui lagu telah diarahkan mahkamah untuk tidak mendekati penyanyi itu selepas ditahan baru baru ini dan ditempatkan di hospital psikiatri. – Huff. Post

Kumpulan pop Korea dengan enam orang anggota, BEAST mengirimkan sekeping imej melalui akaun laman sosial mereka baru baru ini sebagai tanda yang mereka akan membuat kemunculan semula bersama album baru pada Jun 2014 ini. – Soompi

Mungkin kebetulan yang tidak disengajakan, sebuah lagu baru nyanyian Kanye West berjudul God Level telah dapat didengar ramai menerusi sebuah iklan terbaru Adidas pada hari sama penyanyi itu berkahwin dengan Kim Kardashian. – THR


Zizan Razak Tolak Dakwaan Kalah Kerana Emma Maembong

Ramai sebenarnya menjangkakan yang Zizan Razak mampu menyapu bersih trofi di Anugerah Bintang Popular BH (ABPBH) 2013 namun ianya tinggal harapan apabila pelawak terkenal ini pulang tangan kosong pada majlis tersebut hujung minggu lalu.

Bercakap kepada media selepas majlis selesai, Zizan Razak berkata beliau redha dengan keputusan dan tidak mempunyai masalah malah berbangga dengan kemenangan rakan rakan artis yang lain — walaupun pulang tanpa gelaran.

BACA: Gaya Selebriti Di Karpet Merah Anugerah Bintang Popular BH 2013

“Ini bukan main bola atau lumba kereta yang boleh ditentukan kemenangan dari diri sendiri. Ini permainan yang bergantung kepada pengundi. Mereka yang mengundi. Saya tiada masalah malah berbangga apabila rakan-rakan saya dicalonkan dan menang”

“Saya redha dan senyum saja kerana saya percaya apa yang berlaku ada sebabnya,” ujarnya.

Ada juga kata kata nakal yang timbul mengatakan kekalahan epik Zizan Razak pada ABPBH 2013 yang lalu adalah kerana peminat sudah jelik dengan kontroversi percintaan beliau bersama pelakon cantik, Emma Maembong. Apa kata beliau?

“Orang yang mengundi & saya serahkan pada orang ramai. Saya percaya pada rezeki. Tambahan pula kontroversi yang melibatkan saya tidaklah seteruk mana sehingga ia mampu membuatkan peminat membenci saya,” tambah Zizan Razak lagi.

Tidak mengapa Zizan Razak, tahun hadapan boleh cuba lagi ‘kan? (rtky/bsr)


Shahir AF Akui Berkawan Rapat Dengan Erra Fazira, Enggan Komen Lanjut

Okay. Shahir AF tidaklah berkata yang mereka rapat namun khabar angin sebelum ini timbul mengatakan hubungan juara Akademi Fantasia 8 ini dengan Erra Fazira memang rapat sehingga ada yang nampak mereka keluar bersama.

Sebuah akhbar tempatan hujung minggu lalu juga ada melaporkan desas desus yang mengatakan Shahir AF & Erra Fazira kerap berhubung melalui telefon selain ada peminat pernah terserempak pasangan ini diluar bersama sama. Haaa.

Bercakap kepada portal Murai, Shahir AF mengakui yang dirinya berkawan dengan Erra Fazira namun beliau tidak pernah menganggap pelakon itu lebih dari seorang senior dalam dunia hiburan yang boleh dijadikan rujukan artis muda sepertinya.

“Antara saya dan Erra kami masih dalam proses mengenali diri masing-masing. Apa pun saya tidak dapat untuk komen dengan lebih lanjut. Saya anggap Erra Fazira sebagai Erra Fazira. Dia seorang artis berpengalaman yang boleh dijadikan sumber rujukan artis-artis baru seperti saya”

Erra Fazira yang turut ditemui di karpet merah Anugerah Bintang Popular BH (ABPBH) 2013 hujung minggu lalu bagamana pun tidak mahu mengulas lanjut tentang desas desus ini dan menganggap ianya bersifat peribadi.

“Kalau boleh saya tidak mahu memberi komen apa-apa selain dari ABP. Kehidupan peribadi saya, saya tidak mahu komen. Hari ini adalah hari ABP,” ujar Erra Fazira. (rtky/m)


Hafiz Suip Enggan Babit Kekasih Dalam Kerjaya, Tidak Kisah Peminat Lari

Baru-baru ini, penyanyi yang popular dengan lagu Awan Nano Hafiz Suip telah memuat naik gambarnya dan kekasih di laman sosial Instagram dan membuatkan peminat peminatnya ingin mengetahui siapakah wanita bertuah itu.

Bertemunya di Sidang Akhbar Showcase Hafiz & Friends di Hard Rock Cafe, pada minggu lalu telah merungkaikan segala-galanya mengenai gambar tersebut.

“Itu ialah pendirian saya. Sebenarnya saya tidak mahu melibatkan dirinya dalam bidang saya ini. Ianya sangat berbeza antara dunia saya dan dia. Lagipun dia seorang pelajar dan saya tidak mahu mengganggu emosinya. Saya memuat naik gambar bukanlah untuk menunjuk-nunjuk tetapi itu adalah pendirian saya. Bukan apa ramai peminat bertanyakan siapa kekasih Hafiz yang sebenarnya,” jelasnya kepada media.

Hafiz juga turut mengakui bahawa kemungkinan akan ada peminat-peminatnya yang lari dan tidak akan meminatinya lagi. Tetapi itu semua terpulang pada mereka kerana dia juga berhak untuk memilih pasangan hidupnya.

“Mungkin ada yang akan lari tetapi peminat semua boleh berfikir dan itu adalah pendirian masing-masing. Kita tidak boleh menjaga hati semua orang dan siapakah pula yang akan menjaga hati saya,” ujarnya sambil berseloroh.

Kekasihnya yang mahu dikenali dengan panggilan Fy juga dikatakan mempunyai pertalian keluarga dengannya tetapi pertalian itu diibaratkan sebagai bau-bau bacang sahaja. Menceritakan detik-detik perkenalan dengan kekasihnya itu, jelasnya ibunya telah mengenali kekasihnya, Fy terlebih dahulu sebelum Hafiz mengenalinya.

“Sebelum itu saya telah memperkenalkannya kepada emak saya & tidak sangka emak lebih dulu kenalnya kerana dia mengatakan bahawa Fy itu mempunyai pertalian keluarga tetapi pertalian keluarga yang jauh,” katanya tersenyum.

Hafiz juga memberitahu bahawa dia memilih Fy kerana dia seorang yang memahami dan senang untuk dibawa berbincang dalam apa hal sekali pun.

“Alhamdulillah dia jenis seorang yang memahami, tetapi kalau boleh saya tidak mahu dia terlibat dalam ‘line’ saya ini. Apa-apa pun kita hanya merancang Tuhan yang akan tentukan”

Peminat-peminat Hafiz, Hazama dan Akim jangan lupa untuk bersama-sama datang ke Showcase mereka yang akan diadakan di Hard Rock Melaka pada 22 Jun ini dan di Hard Rock Kuala Lumpur selepas hari raya Aidilfitri nanti. (rtky/hfz)


Zara Zya: Artis Tak Perlukan Kontroversi

Heroin drama bersiri popular, I Love You Mr Arrogant Zara Zya telah memberitahu sekiranya mahu berjaya dan popular dalam bidang seni, seseorang artis itu tidak perlulah untuk dikaitkan atau terlibat dengan mana-mana kontroversi yang boleh menjejaskan kerjaya mereka dan ini terbukti sepanjang penglibatan seninya Zara Zya telah mendapat tempat di kalangan peminat tanah air dengan kehadirannya dalam beberapa siri drama yang dilakonkannya sebelum ini.

Kejayaan yang dirangkul sebelum ini seperti di Anugerah MeleTOP dan yang terbaru menerusi gelaran Artis Baru Wanita Popular di Anugerah Bintang Popular Berita Harian 2013 (ABPBH 2013) yang telah berlangsung di Pusat Konvensyen Putrajaya membuktikan kata kata pelakon ini.

BACA: Gaya Selebriti Di Karpet Merah Anugerah Bintang Popular BH 2013

“Artis tak perlu ada kontroversi sekiranya mahu dikenali kerana bagi saya dia perlu berusaha untuk membuktikan bahawa hasil kerjanya itu layak untuk diterima peminat dan ikhlas dalam segala kerja yang diberikan padanya,” katanya ditemui selepas selesai acara ABPBH 2013.

“Sekarang ini peminat peminat sudah pandai menilai dan memberikan komen mereka terhadap lakonan kita dan sekiranya berkualiti mereka akan memuji dan sebaliknya. Lagipun kontroversi yang tidak baik tidak sihat untuk kerjaya kita malah boleh menjejaskan imej dan keluarga. Lebih baik fokus kerja dan memberikan nilai yang elok buat peminat, “ujarnya ramah.

Zara Zya turut memberitahu bahawa menjadi diri sendiri lebih baik daripada berpura-pura dan lebih selesa apabila berada di tempat umum.

“Saya lebih selesa menjadi diri sendiri oleh kerana saya jenis yang simple suka pakai selipar dan juga kurang bersosial. Disebabkan itulah saya tidak mempunyai cerita,” katanya.

Sementara itu, Zara Zya turut mengucapkan ribuan terima kasih kepada peminat-peminat yang menyokongnya dan berasa bersyukur sekali kerana telah berjaya Anugerah Artis Baru Wanita Popular dan merancang untuk mengadakan jamuan bersama-sama kelak peminatnya.

“Alhamdulillah saya bersyukur sekali kerana berjaya merangkul gelaran Artis Baru Wanita Popular dan bersyukur sekali kerana peminat banyak menyokong dan mengundi saya untuk anugerah kali ini dan selepas saya akan mengadakan sedikit jamuan meraikan kejayaan ini bersama-sama dengan kelab peminat saya,” tambahnya lagi.

Dia juga selepas ini berazam untuk terus memperbaiki lakonannya dan akan mempelbagaikan watak yang berlainan dan tidak akan terikat dengan watak-watak yang dibawakannya sebelum ini agar membolehkan dia dikenali sebagai pelakon yang versatil (rtky/hfz)


Hari Ini Dalam Hiburan (N.555)

VIDEO HARI INI: Semua tahu yang Red Bull merupakan minuman tenaga (energy drink) paling popular dan penternak ini sedikit tidak berpuas hati dengan rintihan orang ramai yang mengatakan susu mahal di Eropah walhal ramai yang minum Red Bull tanpa segan silu.

Acara paling mendapat perhatian di Hollywood ketika ini pastilah perkahwinan Kim Kardashian & Kanye West di Florence, Italy dan menurut sumber pengantin lelaki nampak jelas gementar sebelum majlis perkahwinan berlangsung. – Just Jared

Ketua Pegawai Eksekutif KRU Music, Norman Abdul Halim dalam video penjelasan di Youtube berkata tidak adil untuk semua pihak menyalahkan pihaknya semata mata dalam isu lagu terbaru kumpulan Wings yang dicetak rompak dan disebar meluas. – Murai

Pelakon sitkom Modern Family, Sofía Vergara dan tunangnya Nick Loeb dilaporkan telah berpisah selepas bergelar tunangan sejak Julai 2012 dan aktress itu dalam kemaskini di laman sosial menyalahkan jadual kerja dan tiada masa bersama sebagai punca. – E! Online

Walaupun ramai mengandaikan yang filem ini mampu mengatasi Godzilla (US$38.5 juta) dalam kutipan pembukaan terbesar, X-Men: Days of Future Past hanya berjaya membawa pulang US$36 juta pada tayangan Jumaat lalu. Masih awal. – Inside Movies

Pelakon popular Korea, Kim Soo Hyun membuktikan dirinya sebagai raja bintang Korea di luar negara (Hallyu King) apabila menjadi penghias muka hadapan empat buah majalah di 4 negara berbeza dalam bulan yang sama. Hebat penangan! – Soompi


Izreen Azminda Minta Tunggu Keputusan Mahkamah Tentang Isu Cerai

Minggu lalu, dunia hiburan dikejutkan dengan berita yang mengatakan pelakon Izreen Azminda telah diceraikan di lokasi penggambaran selepas satu pertengkaran besar terjadi antara dirinya dan suami di Pulau Pinang. Namun, ianya dinafikan sendiri oleh suaminya.

BACA: Suami Izreen Azminda Nafi Lafaz Cerai, Kesal Dengan Laporan Akhbar

Walaupun dalam laporan awal Izreen Azminda ada mengesahkan kejadian tersebut, penafian oleh suaminya sendiri telah menimbulkan tanda tanya dikalangan para peminat sama ada pasangan ini sudah sah bercerai atau masih bergelar suami isteri.

Bercakap kepada media di majlis Anugerah Bintang Popular BH (ABPBH) 2013, Izreen Azminda memaklumkan yang beliau tidak mahu memberikan apa apa komen lanjut tentang isu ini dan meminta semua pihak menunggu keputusan mahkamah berkaitan kes cerai beliau.

“Maaf, buat masa sekarang, kami tak mahu komen apa-apa lagi. Bagi saya dan Riza ruang untuk menyelesaikan perkara ini mengikut lunas undang-undang. Proses tersebut sedang berjalan. Saya tak mahu ulas pasal satus, nanti kita tunggu sahaja keputusan mahkamah”

“Saya tidak mahu lagi berbalas-balas kenyataan dengan Riza kerana bila lebih banyak kenyataan dikeluarkan, lebih banyak komen negatif timbul. Jadi biar kita sama-sama tunggu keputusan mahkamah sahaja,” jelas Izreen Azminda.

Dalam kenyataan sama, Izreen Azminda mengakui sudah sebulan tidka tinggal sebumbung dengan suaminya Muhamad Riza Baharuddin dan anak mereka, Adrian Umar tinggal bersama pelakon itu buat masa sekarang. (rtky/m)


Neelofa Terkejut Menang Pengacara TV Paling Popular Di ABPBH 2013

Sebenarnya kita sendiri boleh melihat yang selebriti ini lebih menyerlah bakatnya dalam bidang pengacaraan berbanding lakonan.

Dan kini makin jelas terbukti apabila malam tadi, Neelofa amat terkejut saat namanya diumum sebagai pemenang bagi kategori Pengacara TV Wanita Paling Popular di acara Anugerah Bintang Popular BH 2013 yang berlangsung di Pusat Konvensyen Putrajaya (PICC)

Tambah Neeofa, sejak hari pertama melibatkan diri dalam bidang seni dia sebetulnya hendak serius ke arah pengacaraan. Namun rezeki datang tanpa diduga. Kerana semangat untuk sentiasa mencuba sesuatu yang baru, dia menerima sahaja tawaran lain yang datang.

BACA: Gaya Selebriti Di Karpet Merah Anugerah Bintang Popular BH 2013

“Sejak awal Lofa masuk dalam industri, jiwa ni lebih kepada pengacaraan,” terang Neelofa.

Menurut Lofa lagi, kedatangannya ke malam ABPBH 2013 Sabtu lalu pada mulanya hanya mahu bertemu rakan-rakan nyata sekali mendatangkan rezeki buatnya.

“Sebelum ni dah dua tahun tiada rezeki. Teragak-agak pada mulanya nak datang tetapi Lofa datang jugak sebab nak jumpa rakan-rakan lain. Tapi Alhamdulillah ada rezeki malam ni. Dan Lofa tidak jangka langsung untuk menang malam ini:

Tentu sekali kemenangan ini memberi semangat yang lebih kepada Lofa untuk memastikan dia sentiasa memberi persembahan terbaik setiap kali muncul di kaca tv.

Dengan kemengan ini, Lofa sekaligus berjaya menewaskan otai bidang pengacaraan iaitu Fara Fauzana yang telah bertahun memegang gelaran sebagai pengacara TV paling popular. Bagi Lofa, kemenangan ini boleh dianggap kejayaan bersama kerana mereka berdua saling menyokong antara satu sama lain dan menganaggap Fara sebagai sifunya. (rtky/bsr)


Aaron Aziz Sekali Lagi Rangkul Anugerah Bintang Paling Popular 2013

Jejaka idaman satu Malaya tak lain tak bukan, Aaron Aziz sekali lagi telah berjaya bergelar Bintang Paling Popular bagi tahun 2013, dan sebelum itu juga dia telah merangkul gelaran Pelakon Filem Lelaki Popular 2013 yang telah menewaskan pesaing-pesaing terdekatnya seperti Zizan Razak, Shaheizy Sam, Pekin Ibrahim dan Adi Putra.

Kemenangan itu membolehkan Aaron Aziz membawa pulang hadiah berupa sebuah kereta Nissan Teana sumbangan Tan Chong Motor dan barangan kemas sumbangan Nakita Gold & Diamond dan jam tangan Tendence. Dan, Aaron Aziz pernah memenangi gelaran yang pada edisi 2011.

Majlis gilang-gemilang lebih dua jam setengah itu telah disiarkan secara langsung menerusi TV3 dan stesen radio Hot FM.

Acara gilang gemilang itu diacarakan oleh Fara Fauzana, Amy Mastura, Shahrol dan Ajak (Shiro) selain beberapa penyampai jemputan seperti Fizz Fairuz, Almy Nadia, Emma Maembong, Zizan Razak, Nasir Wahab dan Lana Nordin.

Majlis turut diserikan dengan pelbagai persembahan daripada artis seperti Mawi, Ac Mizal, Zainal Abidin, Hazama Dayang Nurfaizah dan Tegar.

ABPBH 2013 edisi ke-27 anjuran Berita Harian adalah acara pengiktirafan berdasarkan undian peminat menerusi borang disiarkan akhbar dan Khidmat Pesanan Ringkas (SMS) untuk artis dan selebriti tanah air dalam bidang perfileman, muzik dan penyiaran.

Majlis gilang-gemilang lebih dua jam setengah itu disiarkan secara langsung menerusi TV3 dan stesen radio Hot FM. Berikut merupakan senarai penuh pemenang ABPBH 2013 untuk rujukan anda di masa hadapan (kalau diperlukan). (rtky/hfz)

1) BINTANG PALING POPULAR: AARON AZIZ
2) PENYANYI LELAKI POPULAR: HAFIZ SUIP
3) PENYANYI WANITA POPULAR: STACY
4) ARTIS DUO / BERKUMPULAN POPULAR: STACY & AKIM
5) ARTIS BARU LELAKI POPULAR: ACHEY
6) ARTIS BARU WANITA POPULAR: ZARA ZYA
7) PELAKON FILEM LELAKI POPULAR: AARON AZIZ
8) PELAKON FILEM WANITA POPULAR: SITI SALEHA
9) PELAKON TV LELAKI POPULAR: SHAH ISKANDAR
10) PELAKON TV WANITA POPULAR: SITI SALEHA
11) ARTIS KOMEDI LELAKI POPULAR: JEP SEPAHTU
12) ARTIS KOMEDI WANITA POPULAR: JIHAN MUSA
13) PENGACARA TV LELAKI POPULAR: DATUK AC MIZAL
14) PENGACARA TV WANITA POPULAR: NEELOFA
15) PENYAMPAI RADIO LELAKI POPULAR: JOHAN RAJA LAWAK (Era FM)
16) PENYAMPAI RADIO WANITA POPULAR: FARA FAUZANA (Hot FM)
17) ANUGERAH KHAS PENCAPAIAN SEPANJANG HAYAT: DATUK RAHIM RAZALI


Gaya Selebriti Di Karpet Merah Anugerah Bintang Popular Berita Harian 2013

Malam kemuncak Anugerah Bintang Popular Berita Harian (ABPBH) 2013 yang memasuki edisi ke-27 malam ini berlangsung buat pertama kalinya di Dewan Plenari, Pusat Konvensyen Antarabangsa Putrajaya (PICC), sejak kali pertama penganjurannya pada 1987.

ABPBH 2013 sepatutnya berlangsung pada 6 April lalu tetapi ia ditunda untuk menghormati tragedi MH370 yang melanda negara, baru-baru ini & pada acara karpet merah pihak penganjur mendedikasikan satu laluan khas untuk mengenang MH370.

Diacarakan oleh Didie Alias bersama Awal Ashaari, acara karpet merah malam ini dimeriahkan oleh para selebriti popular tempatan yang hadir dengan busana mengikut tema Magis Alam yang telah ditetapkan penganjur.

Nama nama popular seperti Aaron Aziz, Datuk AC Mizal, Zizan Razak, Emma Maembong, Adira AF, Nabila Huda dan Nora Danish tidak ketinggalan tampil dengan gaya mereka tersendiri.

Seperti biasa, kami akan hidangkan gambar para selebriti di sekitar karpet merah yang telah berlangsung untuk tatapan anda yang terlepas untuk menyaksikan ianya secara langsung di TV dan portal rasmi ABPBH 2013. Enjoice! (rtky/m)


X-Men: Days Of Future Past (REVIEW)

X-Men: Days of Future Past (2014) ialah filem adaptasi superhero dari komik Marvel merujuk kepada salah satu sirinya Uncanny X-Men. Filem ini sekaligus menjadi sekuel kepada 2 filem terdahulu iaitu X-Men: First Class (2011) dan X-Men: The Last Stand (2006). Ia masih bercerita mengenai pertembungan kuasa mutant vs manusia dimana kali ini ditambah ‘kuasa’ ke-3 yang lagi mencabar iaitu kumpulan Sentinels. Sila lakukan carian di google dan wikipedia ya!

Ini saranan saya yakni anda perlu menonton semula 3 siri filem X-Men terawal di tahun 2000, 2003, 2006 untuk lebih mengenali watak-wataknya. Namun di akhir tontonan anda, semua kisah filem itu kecuali X-Men: First Class seolah mungkin tidak pernah terjadi kerana perubahan ‘sejarah’ dek kewujudan filem kali ini. Ia sedikit seperti filem Looper (2012) yang bermain dengan pengubahan insiden di masa lampau untuk membetulkan masa kini.

Namun begitu, tak perlu juga terlalu memikirkan ‘perubahan’ atau sambungan plot di antara satu filem ke satu filem secara turutan sekuen waktu ia berlaku, kerana ini filem time travel ke depan dan ke belakang melangkau cerita-cerita X-Men yang sudah difilemkan dalam jarak 50 tahun. Misalnya, adakah watak Trask (Bill Duke) dalam X-Men: The Last Stand ialah watak yang ‘sama tapi tak serupa’ Bolivar Trask (Peter Dinklage) kali ini? Jangan terlalu fikir, nanti keliru!

Seandainya anda hanya menonton X-Men: Days of Future Past (2014) secara berdikari, penceritaannya masih mampu diikuti kerana kronologi ceritanya tak pernah berhenti, tidak meleret, ia bergerak dengan laju. Mungkinlah sedikit tertanya-tanya siapa dan kenapa misalnya babak Mystique menangis menatap lakaran beberapa watak X-Men merujuk kepada filem terdahulu, tetapi percayalah bahawa perwatakan dan plotnya mampu dirungkai dengan baik.

Filem ini ada 2 zaman, moden futuristik dan retro. Babak-babak pembukaan filem ini berlatarkan pentas fiksyen sains sehabisnya dalam landskap apokalips, pasca kehancuran bumi oleh Sentinels. Kemudian ceritanya mengundur ke belakang di tahun 70-an.

Saya suka sesekali permainan kerja kamera ala paparan visual menonton televisyen dulu-dulu format 4 x 3 seolah genre reality tv. Premisnya lengkap dengan kostum, set serta disulami lagu yang sinonim di zaman itu. Anda akan dihantui oleh lagu The First Time Ever I Saw Your Face oleh Roberta Flack selepas ini.

Pengarahnya, Bryan Singer dan penulis skrip, Simon Kinberg seakan sudah mengkaji dan memahami kelebihan atau kekurangan filem X-Men sebelumnya. Setiap faktor wow dilipat gandakan lebih besar. Misalnya kalau dalam filem X-Men: The Last Stand, Magneto versi Ian McKellen mampu memindahkan The Golden Gate Bridge, kali ini Magneto versi Michael Fassbender mampu memindahkan ‘sesuatu’ yang lebih maha mega besar gila!

Kalau Magneto versi veteran dalam X2: X-Men United (2003) dikurung dalam sebuah penjara plastik yang unik, kali ini Magneto versi muda dikurung dalam sebuah penjara yang nampak lebih sukar dan kebal. Filem ini cuba menaikkan setingkat lagi kehebatan aksi dan paparan visual ber-CGI berbanding francais-nya sendiri yang lama.

Filem ini sarat dengan drama persahabatan di antara anggota X-Men yang diuji dengan konflik utama paling asas iaitu ‘survival’ mereka di masa akan datang yang hanya mampu diselamatkan oleh mereka sendiri di masa lampau, dengan syarat mereka bersatu hati bekerjasama, bergabung.

Ancaman dalam bentuk Sentinels itu puncanya juga bermula dari salah seorang anggota mereka sendiri. Maka salah seorang perlu dikorbankan untuk menghentikan semuanya di masa akan datang. Dalam erti kata lain, selepas ini boleh dibikin berbagai versi reboot dan spin-off X-Men kerana tidak terikat dengan naratif yang sudah difilemkan. Untunglah Marvel!

Saya rasakan bahawa filem ini selain dari ektravaganza paparan aksi pertempuran yang tidak dinafikan memang hebat, ia dikuatkan lagi oleh barisan pelakon yang begitu bagus menyarung imej dan emosi setiap watak X-Men dalam bentuk figura fiksyen dari komik. Watak Magneto oleh Michael Fassbender merealisasikan antagonis jahat antihero yang wajar sebegitu kerana dendam kesumatnya yang berpanjangan kerana hipokrasi dan diskriminasi pihak kerajaan manusia biasa.

Kali ini, watak Mystique diberikan justifikasi perwatakan yang penting demi misi memperjuangkan ‘hak’ dirinya sebagai mutant di mata manusia biasa. Mystique lebih menyerlah berbanding dalam filem terdahulu yang sekadar menjadi sidekick tempelan kepada Magneto sahaja. Wataknya diangkat sebagai objek yang menjadi rebutan utama lawan dan kawan sendiri. Perwatakan Mystique kelihatan ‘hidup’ kerana digalas oleh Jennifer Lawrence yang terbukti bagus serta umpan pemasaran pasti laku dek populariti siri filem The Hunger Games dan sebagai pemenang Oscar.

Sementara itu, gelaran ‘raja drama dan air mata’ boleh diberikan kepada James McAvoy sebagai Charles Xavier yang memberikan momen-momen pilu, nasihat dan semangat. Babak-babak cameo watak Quicksilver (Evan Peters) pula sudah cukup menyelitkan humor sebelum konfrontasi serius besar-besaran mutant vs manusia di akhir filem ini.

Hugh Jackman sebagai Wolverine sudah ada 2 filem spin-off X-Men dengan judul namanya. Maka kali ini Wolwerine cuma jadi orang tengah dan penyambung dan penggerak plot ke depan dan ke belakang masa. Otai-otai filem X-Men juga kembali beraksi iaitu Patrick Stewart sebagai Professor X, Ian McKellen sebagai Magneto, Halle Berry sebagai Storm serta anak-anak mutant yang lain dari X-Mansion.

Filem ini ada ramai watak X-Men. Anda boleh suka semuanya sebab best! Serta jangan lupa menonton sehingga habis paparan kredit akhir kerana ada petanda watak filem X-Men akan datang di hujungnya ya!

X-Men Days of Future Past (2014) berjaya mempersembahkan sebuah filem berisi cerita dan penceritaan yang sangat memuaskan. Bak kata Professor Charles Xavier “Please…We need you to hope again…” dan saya sangat berharap filem sekuel seterusnya lebih meletup!


Hanez Suraya & Kekasih Saman MAS

Pelakon kontroversi, Hanez Suraya Abdul Aziz dan kekasihnya, Romie Razin Aidilha Abd Jais memfailkan saman terhadap Malaysia Airlines System (MAS) hari ini atas dakwaan mendedahkan tiket penerbangan mereka ke Bangkok, Thailand di laman sosial, April lalu.

Saman tersebut difailkan menerusi Tetuan Harjit Sandhu menerusi kaedah e-filling di pejabat Mahkamah Tinggi Shah Alam, Selangor.

Hanez dan Romie dalam pernyataan tuntutan mendakwa mereka menggunakan perkhidmatan MAS ke Bangkok dan berlepas daripada pintu G8, Lapangan Terbang Antarabangsa Kuala Lumpur (KLIA) menerusi pesawat MH0788.

Sebelum menaiki pesawat berkenaan, mereka mendakwa menyerahkan tiket penerbangan kepada tiga petugas di pintu tersebut.

Selepas beberapa jam mendarat di Bangkok, mereka turut mendakwa telah dimaklumkan keratan tiket penerbangan tersebut telah dimuat naik ke dalam akaun Facebook “Kami Sokong Liyana Manan” dan mendapati lebih 1,000 komen negatif berbaur cemuhan serta cacian.

Mereka mendakwa tindakan defendan mendedahkan tiket penerbangan tersebut ke laman sosial adalah tidak beretika dan melanggar Akta Pelindungan Data Peribadi (APDP) 2010.


Kenal Kekasih Di Instagram & Erin Malek Rancang Tunang Jun Depan

Perkenalan melalui laman sosial Instagram selama 4 bulan lepas telah melahirkan rasa bibit-bibit cinta antara pelakon muda Erin Malek dan kekasih barunya, Farriz Fauzi.

Bertemu pelakon manis, ini semasa tayangan filem terbarunya berjudul Awak Nak Kahwin Dengan Saya? terbitan MIG telah merungkaikan segala persoalan yang ditimbulkan mengenai status hubungannya kini yang menjadi perhatian ramai.

“Sebenarnya saya sudah mengenalinya terlebih dahulu sebelum kami mula rapat di Instagram. Cuma ketika itu hanyalah sebuah perkenalan biasa dan tak sangka apabila selepas beberapa kali berjumpa saya dan dia semakin serius dalam hubungan ini,” katanya memulakan bicara.

“Saya berkongsi cerita ini kepada peminat-peminat dan orang ramai kerana saya tidak mahu timbulnya fitnah di kemudian hari nanti. Lebih-lebih lagi apabila saya dan dia kerap keluar bersama dan sekiranya peminat terserempak, mereka sudah tahu itu adalah kekasih saya”

Selain bersikap terbuka dengan hubungan cinta yang terjalin kini, Erin Malek juga mengakui yang kekasihnya itu sudah melamar dirinya dan mereka berdua merancang untuk mengikat tali pertunangan tidak lama lagi.

“Kita semua tahu bertunang itu adalah untuk mengikat antara satu sama lain. Jadi, gementar itu memang ada sebab dah tahu kita bakal nak jadi isteri orang. Walaupun tempoh perkenalan kami singkat, namun ia bukan menjadi masalah kerana kami berdua dah ada niat nak berkahwin”

“Lagipun, Erin tak nak orang kutuk dan cakap negatif pasal hubungan kami kerana takut itu akan jadi macam satu doa,” jelas Erin Malek lagi yang turut menafikan kekasihnya yang bergelar ahli perniagaan itu merupakan seorang jutawan dan jatuh cinta kerana wang ringgit.

“Saya kenal dia bukan sebab duit. Pada awal perkenalan kami, saya tak tahu pun yang dia anak jutawan, Tan Sri atau sebagainya kerana keluarga mereka sangat merendah diri. Farriz mempunyai perniagaan sendiri dan dia sangat rajin bekerja,” ujarnya. (rtky/hfz)


Hari Ini Dalam Hiburan (N.554)

VIDEO HARI INI: Kami tabik atlet amatur seni mempertahankan diri pelbagai (MMA) ini apabila tidak ego untuk meneruskan perlawanan selepas menyedari yang lawannya itu tidak setaraf dan lagi pun, mereka tidak dibayar apa apa untuk bertarung.

Abu Dhabi telah disahkan sebagai lokasi pertama penggambaran untuk filem terbaru Star Wars: Episode VII yang diarahkan oleh J.J. Abrams dimana di sana mereka merancang untuk mereka semula keadaan planet padang pasir, Tatooine. – THR

Ketika keluar dari sebuah hotel, Kanye West telah didatangi oleh seorang peminat meminta beliau menandatangani sepasang kasut Nike Air Yeezy namun penyanyi itu memberitahu yang ianya adalah produk tiruan. Hanya jauhari mengenal manikam namanya. – Us Weekly

Walaupun sedang dilanda krisis apabila salah seorang anggotanya, Kris ingin menarik diri daripada kumpulan, EXO masih kekal menguasai carta jualan album di Korea menerusi album terbaru mereka Overdose. Anda sudah dapatkan atau belum? Heh. – Soompi

Sebuah jenama pakaian Lucky 13 telah kemukakan saman terhadap penyanyi Taylor Swift apabila salah satu baju yang dijual melalui laman web rasmi penyanyi itu mempunyai tulisan Lucky 13 yang merupakan trademark syarikat itu sejak 1991. – Star Pulse

Penerbit filem Datuk Yusof Haslam meluahkan rasa kesal apabila karya anaknya, Syafiq Yusof iaitu Abang Long Fadil diberi had tontonan untuk golongan 18 tahun ke atas (PG18) oleh Lembaga Penapisan Filem (LPF). Ouch! – mStar Online


Suami Izreen Azminda Nafi Lafaz Cerai

Berita paling mendapat perhatian hariini, Muhammad Riza nyata sekali terkejut apabila menerima perkhabaran lafaz cerai yang dibuat semasa tiba di Pulau Pinang menemui isterinya, pelakon Izreen Azminda di set penggambaran.

Riza yang merupakan jurukamera bebas berkata, dia baru sahaja memfailkan permohonan cerai di Mahkamah Rendah Syariah Kuala Lumpur 14 Mei lalu dan sehingga kini masih menunggu tarikh untuk dipanggil pihak mahkamah.

“Kami belum lagi bercerai. Dan saya belum melafazkan talak pada Izreen. Kami baru menfailkan perceraian pada Rabu dan masih menunggu tarikh perbicaraan lagi”

“Saya akui rumah tangga kami bermasalah dan sudah tidak tinggal sebumbung sebulan lalu — namun kami belum bercerai secara sah”

Menjelaskan kedatangannya ke Pulau Pinang, terang Riza dia mahu menghantar anak mereka Adrian Umar bagi melepaskan rindu terhadap ibunya selain mahu berbincang tentang kes perceraian mereka beserta hak penjagaan anak.

“Saya jumpa dia kerana nak temukan Adrian kerana dah lama tak jumpa. Dan kesempatan itu saya ambil untuk berbincang mengenai perceraian kami. Namun saya kesal apabila pertemuan itu disalah tafsir oleh pihak tertentu yang tidak bertanya lanjut dahulu kepada kami perkara sebenar”

Dia terkilan dengan berita perceraian tersebut dan yang dianggap menjatuhkan maruahnya sebagai seorang lelaki. Ramai pihak mula menghubungi untuk mendapatkan penjelasan sebenar selain dituduh tidak waras.

“Berita itu sangat teruk sehingga menggambarkan saya sebagai seorang lelaki yang tidak waras kerana melafazkan cerai di tempat yang tidak sepatutnya. Saya ambil dia sebagai isteri dengan cara baik dan saya akan lepaskan dengan cara baik dan bukan seperti yang ditulis”

“Laporan itu tidak benar sama sekali,” jelas Riza kepada mStar Online hari ini. (rtky/bsr)


Lagu Dicetak Rompak: Wings Buat Laporan Polis, Tuntut Penjelasan Dari Pihak KRU Music

Belum pun sempat album terbaru kumpulan lagenda Rock tanah air, Wings yang berjudul Menakluk Kosmos dilancarkan dan berada di pasaran, kita dikejutkan dengan berita album tersebut telah dicetak rompak.

Sebanyak empat buah lagu terbaharu Wings daripada album tersebut yang dipasarkan menerusi iTunes sejak dua bulan lalu boleh dimuat naik secara percuma. Lagu-lagu tersebut ialah ‘Peti Pandora Mu’, ‘Ingatkan Dia’, ‘Bisa Yang Tertunda’ dan ‘Hey Lihat Sini’.

Kecewa dan kesal dengan apa yang berlaku, Wings bagaimanapun tidak berdiam diri. Sebalik empat pemuzik berkaliber ini nekad menuntut hak mereka. Sebagai langkah pertama, Wings telah membuat laporan polis di Balai Polis Taman Melawati  sekitar jam 8.00 malam tadi.

Menurut vokalisnya Awie, laporan tersebut bertujuan mendapatkan penjelasan daripada pihak yang terbabit dengan penerbitan juga promosi album ini, tentang bagaimana kejadian cetak rompak itu boleh berlaku.

“Kita dapat tahu pada 17 Mei yang mana sebanyak 4 buah lagu telah dicetak rompak. Sedangkan album akan berada di pasaran pada 22 Mei. Malah salah satu lagu yang dicetak rompak itu sepatutnya akan menjadi runut bunyi kepada sebuah filem terbitan KRU.

“Apabila mendapat tahu hal itu, Joe (gitaris) terus memaklumkan kepada pihak penerbitan album ini iaitu KRU Music menerusi pesanan ringkas (SMS). Bagaimanapun tiada sebarang tindakan yang dibuat oleh KRU Music sehinggalah ke hari pelancaran album ini iaitu pada 19 Mei lalu”

“Jadi bila tiada apa-apa tindakan daripada KRU Music, kami terpaksalah buat tindakan sendiri dengan membuat laporan polis. Kami mahukan penjelasan daripada KRU dan pihak KPDNKK bagaimana hal ini boleh berlaku sekaligus menuntut hak kami”

“Sekarang ini kami serahkan segalanya pada pihak polis untuk menjalankan siasatan. Selepas itu baru kami akan fikirkan tindakan seterusnya”, kata Awie ketika dihubungi, malam tadi.

“Sudah 13 tahun kami tidak ada album. Kalau nak diikutkan kami antara band lama yang masih aktif dan bertapak kukuh dalam industri. Album inilah sebagai kelangsungan untuk kami cari makan. Kalau sudah dicetak rompak, macam mana nak dapat royalti nanti”

“Tambahan kami ambil masa yang lama untuk hasilkan album ini. Saya sendiri ambil masa selama setahun untuk pulihkan kembali semangat saya untuk menyanyi. Dan kami sedaya upaya menghasilkan lagu-lagu paling terbaik untuk peminat-peminat kami”

“Tapi bila jadi macam ni, saya sangat kecewa. Segala penat lelah dan usaha kami selama ini ibarat macam sampah. Itu baru empat lagu yang dicetak rompak, kalau tiada tindakan apa-apa diambil, entah selepas ni mungkin keseluruhan lagu dalam album itu akan sewenang-wenangnya dicetak rompak,” tambah Awie yang tampak kesal dengan kejadian ini. (rtky/fr)


Izreen Azminda Kena Cerai Di Lokasi Penggambaran

Ini berita yang agak mengejutkan kami terima pagi ini dari laporan sebuah akhbar tempatan. Pelakon, Izreen Azminda diceraikan suaminya, Muhammad Riza ketika lokasi penggambaran di Pulau Pinang beberapa hari yang lalu.

Perceraian itu berlaku pada 16 Mei lalu di set penggambaran terbaharu membabitkan lakonan Izreen yang turut disaksikan beberapa kru dan pelakon lain.

Berita Harian hari ini melaporkan yang pada awalnya, Muhammad Riza memandu dari ibu kota untuk bertemu dengan isterinya di situ dan sesampai di sana berlaku pengtengkaran kecil di antara mereka yang disaksikan oleh kru dan pelakon lain.

Izreen Azminda yang dihubungi juga mengesahkan yang perkahwinan mereka sudah berakhir dan pasrah dengan apa yang telah tertulis untuk dirinya.

“Ya, kami sudah tiada apa apa ikatan lagi. Tiada jodoh antara kami. Saya pasrah dengan ketentuan ini,” ujar Izreen Azminda apabila diminta mengulas tentang berita ini.


AirAsia BIG Dan WCT Group Luaskan Program Kesetiaan Bersama

Pada November 2013 yang lalu, AirAsia BIG bersama sama Paradigm Mall melancarkan kerjasama pertama untuk kempen Shop & Fly. Menerusi kempen ini, ahli program kesetiaan AirAsia BIG (Loyalty Programme) atau digelar BIG Shot layak menikmati lebih banyak BIG Point dengan berbelanja di Paradigm Mall — terima 2 BIG Point dengan setiap RM1 yang dibelanjakan setiap Isnin sehingga Jumaat & terima 1 BIG Point untuk setiap RM1 dibelanjakan pada hujung minggu. Semudah itu!

Dengan kejayaan kempen Shop & Fly bersama Paradigm Mall itu, AirAsia BIG pada bulan Mei 2014 ini telah bersedia untuk melancarkan kerjasama yang lebih besar bukan sahaja dengan Paradigm Mall tetapi dengan seluruh WCT Group of Companies (WCT). WCT termasuk Paradigm Mall, [email protected], Premiere Hotel dan WCT Land. Dengan kerjasama yang kuat & menarik ini, ahli AirAsia BIG Loyalty Programme kini layak menerima lebih banyak BIG Point dan terbang secara PERCUMA dengan hanya berbelanja, makan malah membeli hartanah di bawah entiti WCT Group. Kerjasama program kesetiaan bersama ini telah dilancarkan pada 20 Mei 2014.

Ingin tahu bagaimana senangnya untuk mengumpul BIG Point dengan berbelanja bersama WCT Group sebagai ahli AirAsia BIG Loyalty Programme?

Untuk Paradigm Mall:
Terima 2 BIG Point untuk setiap RM1 yang dibelanjakan pada hari biasa (Isnin – Jumaat)
Terima 1 BIG Point untuk setiao RM1 yang dibelanjakan pada hujung minggu (Sabtu & Ahad)

Untuk [email protected] dan Premiere Hotel:
Terima 1 BIG Point untuk setiap RM1 yang dibelanjakan SETIAP HARI.

Ada lagi! Untuk meraikan kerjasama ini, AirAsia BIG dan WCT Group juga akan melancarkan peraduan 5 Million BIG Points Giveaway Celebratory di Paradigm Mall, [email protected] dan Premiere Hotel bermula 26 Mei 2014 sehingga 13 Jun 2014. from 26th May to 13th June 2014.

Ikuti laman Facebook rasmi https://www.facebook.com/myBIGShots untuk perkembangan & maklumat terkini berhubung peraduan hebat ini.

Ingin mendaftarkan diri sebagai ahli program kesetiaan bersama ini? Lawat mana mana syarikat yang kami nyatakan di atas dan daftar. Untuk maklumat lanjut tentang AirAsia BIG Loyalty Programme dan WCT Group, sila layari: www.airasiabig.com and www.wct.com.my. Jom!


Jue Aziz Mengaku Sudah Berkahwin

Awal April yang lalu, kami ada melaporkan tentang khabar angin yang kononnya pelakon Jue Aziz kini sudah berkahwin secara senyap dengan seorang jejaka berasal dari Indonesia yang dikenali sebagai Bayu Daniels.

Hari ini menerusi laporan Kosmo!, Jue Aziz atau nama sebenarnya Zuliana Abdul Aziz mengakui status beliau yang sudah bergelar isteri kepada Bayu Daniels selain berkata beliau bukan sengaja untuk menyembunyikan perkara baik ini.

“Ya, saya sudah berumah tangga dan kini saya merupakan isteri kepada Bayu. Kami mendirikan rumah tangga di kampung halaman suami di Makassar, Indonesia pada 9 Mac lalu,” kata Jue Aziz ketika diminta mengulas tentang berita tersebut.


Puteri Sarah Pulih Semangat Syamsul Yusof Untuk Kembali Aktif

Semua rasa sudah sedia tahu yang kisah Syamsul Yusof merajuk dengan dunia hiburan selepas filem terakhirnya KL Gangster 2 menjadi mangsa cetak rompak beberapa minggu sebelum tarikh tayangan rasmi. Boleh tahan lama juga rajuknya itu.

Syamsul Yusof & isterinya, Puteri Sarah membuat kemunculan di khalayak ramai buat pertama kali sejak berkahwin ketika menghadiri tayangan perdana filem Abang Long Fadil arahan Syafiq Yusof di Bandar Utama kelmarin.

Dalam kenyataan kepada media Syamsul Yusof berkata yang sejak mereka kahwin, Puteri Sarah banyak memberi kata-kata semangat untuk beliau bangun semula dan bergiat aktif dalam dunia seni seperti sebelum ini.

“Saya sudah boleh terima hakikat (isu filem dicetak rompak). Selepas kahwin, isteri saya banyak memberi dorongan dan semangat untuk saya kembali ke dunia seni,” kata Syamsul Yusof.

Syamsul Yusof juga berkata yang beliau banyak berubah selepas mendirikan rumahtangga namun beliau tidaklah mahu menceritakan semuanya kepada umum. Kami suka melihat pasangan ini, sederhana sahaja perjalanan mereka. Harap berkekalan. (rtky/m)


Hari Ini Dalam Hiburan (N.553)

VIDEO HARI INI: Jejaka ini merupakan seorang wartawan yang sering menemubual bintang Hollywood dan ini video yang beliau rakamkan untuk bakal isterinya. Awww!

Punya lama pelakon ini menyimpan jambang sehingga imej tersebut melekat pada namanya, Jake Gyllenhaal akhirnya mencukur licin jambang ikonik beliau selepas enam bulan dan ianya menjadi antara berita hangat di Hollywood hari ini. – Us Weekly

Kita semua masih belum tahu apa sebenarnya terjadi dalam insiden lif antara Jay-Z & adik iparnya, Solange Knowles namun menerusi sekeping gambar yang dikirimkan Beyonce mereka bertiga nampaknya tidak mempunyai masalah dan tersenyum. – ABC News

Bekas ahli kumpulan KARA, Nicole khabarnya dalam perbincangan untuk menyertai agensi pengurusan B2M Entertainment yang dimiliki oleh penyanyi popular Lee Hyori untuk menguruskan kerjaya solo beliau selepas ini. Semoga berjaya! – Soompi

Para media yang menyaksikan lakonan Steve Carell dalam filem Foxcatcher di 2014 Cannes Film Festival baru baru ini meramalkan yang pelakon itu mampu meraih anugerah Oscar berdasarkam persembahan luar biasa beliau menerusi filem tersebut. Wow! – Huff. Post

Pelakon Arja Lee menjelaskan beliau masih belum bersedia untuk menjalinkan hubungan cinta dengan mana-mana wanita biarpun pernah menyukai artis baru, Shima Anuar dan tetap menegaskan yang kenyataan sebelum ini adalah ikhlas. – mStar Online


Rozita Che Wan: Hak Saya Mahu Letak Gambar Apa Sekalipun

Betul cakap Zain Saidin sebelum ini dalam satu temubual bersama media dengan mengatakan apa pun yang mereka berdua buat atau muat naik ke laman Instagram, pasti menjadi kontroversi. Might as well do whatever they want ‘kan? #YOLO

BACA: Zain Saidin Pertahan Gambar Di Instagram, Dakwa Jadi Mangsa Kontroversi

Sekeping gambar Rozita Che Wan bersama Zain Saidin ketika percutian mereka ke Paris baru baru ini telah mengundang kontroversi apabila pasangan itu didakwa berciuman di hadapan menara Eiffel tanpa segan silu.

“Saya tahu apabila terdapat banyak kritikan mengatakan saya dan Zain bercium. Orang buta kalau lihat gambar itu pun tahu saya tidak bercium. Sebaliknya, kami hanya ambil gambar pandang suami saya dengan jarak yang cukup dekat. Kalau tidak nampak, sila pakai kanta”

Rozita Che Wan berkata demikian kepada Kosmo! selepas diminta mengulas isu ini dan beliau tidak serik untuk memuat naik gambar peribadi ke laman Instagram kerana ada hak sendiri — jika peminat tidak suka, boleh berhenti mengikuti akaun beliau.

“Jika tidak suka mereka ada pilihan untuk tidak mengikut saya di Instagram. Saya sendiri tidak faham kerana kami tidak bercium pun orang boleh bikin kontroversi seperti ini,” tambah Rozita Che Wan yang akan terus ligat bercuti ke luar negara selepas ini. (rtky/m)


Yusry KRU: Kami Bukan Atas Katil!

Beberapa minggu kebelakangan ini, ada beberapa keping gambar pasangan selebriti Malaysia di atas katil menjadi perhatian ramai dan kami rasa anda tahu siapa yang kami maksudkan — dan pasangan Lisa Surihani & Yusry KRU terkena tempias.

Sekeping gambar lama yang menunjukkan Yusry KRU & Lisa Surihani seakan berada di atas katil lengkap berpakaian tidur turut mendapat perhatian. Hari ini, si suami memberikan kenyataan di Instagram sebagai penjelasan.

“Ini adalah set yg dibina oleh kelab peminat Lisa Surihani lebih setahun yang lepas di atas lantai function hall Flamingo Hotel. Bukan atas katil seperti didakwa sesetengah pihak. Tolong research sebelum sebarkan fitnah!” tulis Yusry KRU.

Lisa Surihani menerusi akaun Instagram beliau hari ini juga menyelar perbuataan individu yang melaporkan kisah bergambar di atas katil ini seperti perkara sahih dan berharap apa yang dijelaskan oleh suaminya itu menceritakan segalanya.

“Bagi mereka yang sudi dan setia mengikuti perkembangan kami tahu perkara yang sebenar dan tahu cerita yang tidak benar ini cuba disebarkan tanpa usul periksa dari pihak yang tidak bertanggungjawab”

“Tabloid, gossip & sebagainya sebagai ruangan adalah perkara biasa dan amat kami memahami, namun jika laporan yang tidak sahih yang dilaporkan berbunyi seperti statement, dengan rendah dirinya saya rasa itu tidak wajar”

“Kalau boleh jangan adakan sesuatu yang tidak ada. Saya berharap perkara ini menjelaskan perkara dengan sejelas-jelasnya,” tulis Lisa Surihani panjang lebar. (rtky/m)


Jericho Rosales Mahu Berbulan Madu Sepuasnya Sebelum Timang Anak

Baru saja melangsungkan perkahwinan pada 1 Mei lalu pelakon popular dari Filipina iaitu Jericho Rosales memberitahu hidupnya kini bertambah bahagia sejak bergelar seorang suami.

Oleh kerana dia kini masih lagi dalam mood pengganti baru, tiada lain yang difikirkan oleh pelakon ini kecuali mahu menikmati percutian bulan madu bersama isteri tersayang, Kim Jones.

“Disamping sibuk dengan karier, saya dan isteri mahu menikmati kehidupan sebagai sepasang suami isteri terlebih dahulu”

“Kami juga merancang untuk berbulan madu sebanyak yang mungkin sebelum kami menimang cahaya mata. Untuk sesi pertama, kami akan ke beberapa negara Eropah iaitu pada Ogos depan,” katanya yang ditemui pada majlis pelancaran drama bersiri Kusinero Cinta di Hotel The Royale Chulan, semalam.

Menurut pelakon yang sangat popular menerusi drama bersiri fenomena sikit masa dulu, Pangako Sa Yo, dia dan isterinya merancang mahu menimang anak dalam masa dua tahun lagi.

Bercerita tentang drama Kusinero Cinta pula, ini merupakan kali kedua Jericho bersama bersama produksi di Malaysia selepas filem Bilut.

Kembali berpeluang bekerja dengan produksi Malaysia disifatkan sebagai satu penghargaan yang sangat besar apabila ada produksi yang yakin terhadap lakonannya untuk bergandingan dengan dua nama pelakon hebat iaitu Aaron dan Tiz Zaqyah.

“Selepas menerima tawaran daripada Global Station Sdn Bhd, saya terus cari menerusi Google nama Aaron dan Tiz. Sepanjang penggambaran, tidak sangka pula kami bertiga memiliki keserasian untuk berlakon bersama dan ini memudahkan saya untuk menjiwai watak sebagai Fredo,” katanya.

Kusinero Cinta mengisahkan Fredo Rivera (Jericho) jejaka dari Cebu, Filipina bercita-cita menjadi chef terkenal dan Edrinna (Tiz) pula bersama ibunya Datin Raudah ke Filipina untuk melawat cafe mereka di sana.

Mereka bertemu apabila Fredo menyelamatkan Edrinna dalam satu insiden dan membuatkan hubungan mereka menjadi akrab. Sementara itu, Syed Izmir (Aaron) yang merupakan kekasih Edrinna berminat dalam dunia masakan terpaksa meneruskan pengajian dalam bidang perniagaan untuk meneruskan legasi perniagaannya bapanya.

Drama 60 episod arahan Feroz Kadir ini akan mula ditayangkan 26 Mei ini di Mustika HD. (rtky/fr)


Tiz Zaqyah Dedah Ada Menerima Komen Berbaur Lucah Di Instagram

Hari ini, boleh dikatakan laman Instagram sangat popular atau senang kata menjadi trend ramai untuk berkongsikan apa saja aktiviti tak kurang ada yang terbuka berkongsikan hal peribadi mereka. Laman Instagram yang paling popular semestinya milik artis-artis tanah air.

Lebih-lebih lagi gambar yang dimuat naik oleh seseorang artis itu mencetuskan kontroversi secara sengaja atau tak sengaja, maka akan berduyun duyun komen juga kritikan daripada peminat.

Tidak terkecuali artis putih gebu, Tiz Zaqyah juga tidak terlepas daripada menerima kritikan baik positif mahupun negatif. Malahan pelakon yang bakal muncul dengan lakonan terbaru menerusi drama bersiri Kusinero Cinta ini mendedahkan yang dia pernah dia pernah menerima komen-komen berbaur lucah daripada beberapa peminat menerusi laman Instagram miliknya.

Menurut Tiz, dia tidak ambil pusing akan komen-komen melampau sebegitu sebaliknya terus menyekat individu berkenaan atau memadamkan terus komen tersebut

“Kadang-kadang memang saya naik angin juga bila ada pengikut di Instagram memberikan komen-komen yang negatif hingga ke tahap melampau. Apa yang saya buat, saya tidak melayan komen-komen itu. Kalau saya rasa komen tersebut mengganggu saya, saya akan padamkan terus”

“Tapi ada juga dikalangan mereka yang berperangai seperti orang gila menerusi komen-komen mereka. Sebab ada tu sampai ke tahap komen yang berbaur lucah dan tidak sepatutnya. Rasanya bukan saya sorang saja artis yang menerima nasib sebegitu, ramai lagi. Tapi kalau yang jenis pengikut yang begitu, tak dinafi memang saya naik angin dan terus block dia dari Instagram saya,” katanya Tiz Zaqyah ketika ditemui di Hotel Royal Chulan, Kuala Lumpur, semalam.

Dalam pada itu Tiz juga mengakui yang dia kini sudah lebih bersikap terbuka berkongsikan kisah perhubungan cintanya pada umum.

“Ya, saya akui saya sekarng lebih terbuka. Lagipun benda yang baik buat apa nak sorok-sorok. Saya akan kongsi apa saja perkara bila saya rasa ianya wajar dikongsi kepada peminat saya. Saya rasa lega bila tak perlu lagi nak sorok-sorok berbanding dulu nak kena berdolak-dalih dan mengelah,” tuturnya sambil tersenyum.

Walaubagaimanapun, Tiz berkata dia dan Daniel Haziq belum lagi merancang untuk berkahwin dalam masa terdekat ini kerana masing-masing sekarang dengan komitmen kerjaya.

“Naluri seorang perempuan, mesti nak kahwin teapi buat masa kami belum ke arah itu lagi. Dan yang pasti bukan tahun ini. Takkan sebab masing-masing sibuk dengan kerjaya sekarang,” katanya lagi. (rtky/fr)


6 Inspirasi Fesyen Pilihan Izara Aishah

Ingin tahu bagaimana fesyen pilihan pelakon cantik manis Izara Aishah? Mix and Match? Gothic? Wanista kongsikan 6 fesyen pilihan pelakon ini.

1. Izara memilih blazer hijau lembut dipadankan dengan leather pants dan oversize sunglassess. Aksesori lengkapkan gaya Izara.

2. Wow menyerlah sekali penampilan Izara pada kali ini. Mengenakan long coat rona hitam, cat eye sunglasses, tumit tinggi dan juga clutch. Rambut diikat kemas.

3. Simple yet bold dengan hanya printed loose dress dipadankan dengan sandals. Solekan smokey eyes dan gincu oren melengkapkan gaya Izara.

4. Izara memilih blouse putih disesuaikan dengan pants, kaca mata bersaiz besar dan bold dengan tumit tinggi.

5. Fesyen bercuti, Izara tampil dengan crop top dipadankan dengan printed sarong supaya tidak bosan.

6. Putih dan coklat krim. Izara memilih warna pastel untuk fesyen korporat, blouse dipadankan dengan wide-leg pants dan tas tangan dari Louis Vuitton.


Hari Ini Dalam Hiburan (N.552)

VIDEO HARI INI: Kedua dua mereka bintang Hollywood terkenal yang muncul di dada akhbar saban hari namun Brad Pitt & Matthew McConaughey baru sedar yang mereka sebenarnya berjiran seberang jalan. Apa lagi. toss me that beer bro!

Michael Jackson nampaknya membuat kemunculan mengejut di pentas 2014 Billboard Music Awards yang berlangsung di Las Vegas hujung minggu lalu menyampaikan lagu terbarunya Slave to the Rhythm, namun ianya hanya persembahan hologram. – Just Jared

Pasangan Monday Couple ini sering mencuri perhatian peminat program variasi Running Man dan dalam episod terbaru bertemakan super power, Kang Gary bertanya sama ada beliau boleh mencintai keempat empat jelmaan Song Ji-Hyo. Awww! – Soompi

Pelakon terkenal Cameron Diaz nampaknya ada kekasih baru dan khabarnya jejaka bertuah itu merupakan penyanyi kumpulan Good Charlotte, Benji Madden serta menurut sumber hubungan mereka masih baru namun ianya sudah dihidu oleh media. – Us Weekly

Ketika mengambil anugerah di 2014 Billboard Music Awards baru baru ini, Robin Thicke tetap mengucapkan terima kasih kepada isterinya Paula Patton dan pada malam yang sama beliau turut melancarkan lagu berjudul Get Her Back. Awww! – People

Dalam satu temubual terbaru bersama media, Siti Saleha yang semakin terbuka dengan hubungan cintanya dengan seorang jejaka berdarah kacukan mengakui yang beliau memang berselera dengan jejaka Mat Saleh dalam bercinta. Okay tiada peluang. – Kosmo!


Tasha Shilla Beri Semangat Kepada Kekasih Untuk Menang MIMMA 2

Begitulah kekasih sejati, sentiasa menyokong karier dan perjuangan pasangan. Tasha Shilla baru baru menjadi perhatian ramai apabila tampil menjadi cornerman ketika kekasihnya, Han Chen Wong bertarung di Ladder Match Malaysia Mixed Martial Arts (MIMMA 2) musim kedua.

Menurut kekasihnya itu, kehadiran Tasha Shilla sebagai pemberi semangat merupakan salah satu punca kemenangan beliau menentang Aaron Tan di pusingan kedua dan melayakkan diri ke pusingan suku akhir pada 21 dan 22 Jun depan.

“Ia adalah pertama kali saya menyertai MIMMA kerana sebelum ini saya hanya fokus kepada Muay Thai sahaja tetapi kehadiran Tasha sangat bermakna buat saya kerana saya menjadi lebih yakin untuk bertarung dalam saingan kali ini”

“Dari jauh saya dengar suaranya memberikan kata-kata semangat dan kehadirannya membantu saya untuk memenangi pertandingan itu,” kata Han kepada mStar Online ketika dihubungi selepas pertarungan selesai.

Han juga berkata yang beliau kagum dengan semangat kesukanan yang ditunjukkan Tasha Shilla sepanjang menemani beliau di gelanggang dan Tasha Shilla juga berkata yang beliau tidak kekok untuk menemani kekasihnya itu kerana ianya bukan kali pertama.

“Setiap pusingan akan ada waktu rehat selama lima minit dan peluang itu saya gunakan untuk memberi kata-kata semangat selain memastikan dia berada dalam keadaan baik untuk perlawanan seterusnya”

“Saya sangat gembira dapat beri sokongan kepada dia malah ini adalah satu pengalaman baharu buat saya,” tambah Tasha Shilla. (rtky/m)


Rumahtangga Abby Abadi Ada Masalah?

Orang tua tua ada berkata, kalau ada masalah rumahtangga jangan dibawa ke laman sosial — berbeza pula dengan Abby Abadi yang walaupun tidak bercerita penuh di akaun Instagram beliau, namun memberikan bayangan yang rumahtangga beliau ada masalah.

Abby Abadi menerusi Instagram beliau beberaoa hari kebelakangan ini mengirimkan beberapa status meminta orang ramai mendoakan yang terbaik untuk beliau dan suaminya walaupun tidak diceritakan apakah sebabnya.

Apabila ditanya oleh para peminat yang ingin mengetahui apakah sebenarnya yang telah terjadi, Abby Abadi bagaimana pun enggan membuka mulut dan terus meminta supaya semua mendoakan yang terbaik.

Dalam salah satu komen beliau, Abby Abadi turut menggunakan kata kata ‘peluang tinggal yang terakhir’ dan ini terus membayangkan yang rumahtangga pasangan ini seakan berada di hujung jalan. Apa cerita sebenarnya?

Abby Abadi bernikah dengan Farhan yang 12 tahun lebih muda pada 9 Julai 2013 yang lalu iaitu sehari sebelum menjelangnya Ramadan & pernikahan mereka turut menjadi bualan para peminat. Kami doakan yang terbaik buat Abby Abadi & suami. (rtky/m)


Stacy Tampil Imej Segar Dalam Album Baru, Nafi Tiru Miley Cyrus

Mungkin cerita ini agak basi di kalangan pembaca kerana sebelum ini ada beberapa kali artikel mengenai penyanyi lincah, Stacy yang berpakaian dan meniru ala-ala penyanyi antarabangsa, Miley Cyrus selalu diperkatakan.

Kesempatan bertemu penyanyi Stacy di mini showcase yang berlangsung di Kelab Zouk Kuala Lumpur semalam telah merungkaikan segala-galanya kenyataan yang dibuat sebelum ini.

“Saya tidak meniru mana-mana imej artis yang dikaitkan dengan saya. Apabila saya memotong rambut sebegini ramai yang beranggapan saya mahu meniru Miley, walhal rambut sebegini sudah lama di fesyenkan. Lagipun mungkin sekarang ini tengah in”

“Tapi sebenarnya tiada apa pun yang sama yang penting untuk album kali ini saya ingin menampilkan konsep yang lebih baru dan segar daripada sebelum-sebekum ini,” katanya.

Stacy juga memilih ungkapan #1 untuk album terbarunya ini kerana mahu sentiasa meningkatkan lagi persembahannya dan ingin menjadi terbaik di antara yang terbaik.

“Saya suka #1 sebab saya suka nombor 1 dan ingin menjadi nombor 1,” ujarnya sambil berseloroh apabila ditemubual oleh Dina Nadzir yang juga menjadi pengacara pada petang itu.

Showcase yang diadakan pada petang semalam telah mengumpulkan peminat Stacy di beberapa lokasi di Malaysia dan petang itu juga Stacy telah menyanyikan beberapa buah lagu baru di dalam album terbarunya itu. (rtky/hfz)


Neelofa: Saya Menulis Bukannya Untuk Menghentam Sesiapa

Kerana Nota Neelofa setiap Ahad di akhbar Metro, nama Neelofa kembali hangat diperkatakan. Penulisan Neelofa dalam akhbar tersebut dikatakan agak sinis seolah olah ditujukan kepada seorang selebriti yang sedang perang dingin dengan wartawan hiburan.

“Lofa tak bergaduh dengan sesiapa,” ringkas jawapan yang diberikan Neelofa ketika ditemui di majlis pelancaran hLive! Astro baru baru ini.

Neelofa meminta orang ramai untuk mengikuti penulisan Nota Neelofa pada setiap Ahad untuk mendapatkan sebarang jawapan kerana dia tidak akan memberikan sebarang kenyataan lisan dan bertegas tidak akan menjawab sebarang pertanyaan berhubung isu tersebut.

Bagi Neelofa, peluang yang diberi oleh pihak Metro Ahad adalah satu penghormatan buat dirinya. Nota Neelofa bukan sekadar diari tapi medium untuk berkongsi segala ilmu yang dimiliki selain berkongsi pengalaman melawat negara luar dan isu semasa.

“Nota Neelofa adalah untuk satu Malaysia baca. Untuk dibaca oleh semua. Bukan surat yang ditujukan kepada seseorang”

Terang Neelofa, bukan sekadar isu Nota Neelofa saja dia dihentam malah sebelum ini pun sentiasa ada dua pihak yang menyokong dan menentang dan baginya itu adalah perkara normal yang perlu dilalui setiap hari.

Dalam perkembangan lain, Neelofa sekarang dilihat sering menghadirkan diri di majlis-majlis agama. Baginya ilmu yang diterima dari kelas-kelas agama mampu membuka fikiran tentang sesetengah perkara yang kadangkala manusia alpa tentang bertapa pentingnya sesuatu perkara tersebut.

Jelas Neelofa dia sudah terlalu lama meminati Profesor Muhaya namun baru sekarang berpeluang menghadirkan diri ke ceramah ceramah beliau.

“Dari dulu lagi Lofa memang suka dengar ceramah. Lofa memang peminat setia Professor Muhaya. Semua ceramah beliau kat ikim.fm tu Lofa dah dengar semua. Cuma Lofa takde kawan yang selalu ajak ke ceramah-ceramah macam ni. Sejak akhir-akhir ni Lofa bersyukur kerana dipertemukan dengan kawan-kawan perempuan yang suka dengar ceramah dan forum”

Neelofa juga berkata yang dia tidak peduli jika ada mulut-mulut jahat yang menuduh dia seolah olah hendak menunjuk-nunjuk.

“Lofa pergi untuk tambah pengetahuan. Yang penting niat, antara Lofa dengan Allah saja yang tahu,” tambah Neelofa sebelum mengakhiri perbualan. (rtky/bsr)


Hari Ini Dalam Hiburan (N.551)

VIDEO HARI INI: Lagu terbaru mendiang Michael Jackson, Love Never Felt So Good telah menampilkan Justin Timberlake sebagai penyanyi undangan dan dalam video muzik rasmi ini, mereka berdua berdansa menerusi zaman kegemilangan Raja Pop Dunia itu.

Filem yang menjadi bualan ramai ketika ini, Godzilla dikhabarkan dalam kedudukan yang baik untuk menjadi filem dengan kutipan pembukaan hujung minggu terbesar untuk tahun ini dengan nilai yang mampu mencecah US$100 juta. Whoaaa! – Comic Book

Tanpa sebarang promosi secara besar besaran, IU menerusi album terbaru berjudul Flower Bookmark dengan mempertaruhkan lagu My Old Story berjaya menguasai tangga teratas beberapa carta muzik utama di Korea Selatan. – Soompi

Belum pun filem animasi sekuel How to Train Your Dragon 2 muncul menemui para peminat, pengarahnya Dean DeBlois telah membayangkan yang filem ketiga animasi kegemaran ramai itu bakal menjadi kenyataan. Yeay! – THR

Walaupun berada di penjara kerana kesalahan berkaitan dadah, Chris Brown tidak berhenti berkarya dan khabarnya selepas berjumpa dengan James DeBarge yang juga penyanyi serta penulis lagu, mereka berdua mula mencipta lagu baru bersama sama. – TMZ

Angelina Jolie dalam satu sidang media berkata yang beliau gembira kini mampu memilih karya filem yang beliau mahu lakonkan selain tetap dengan pendirian mahu lebih banyak melibatkan diri di belakang tabir selepas ini. – Huff. Post


Godzilla: Versi Terbaik Raksasa Ikonik Jepun Setakat Ini

60 tahun yang lalu, 1954 sebuah filem berjudul Gojira arahan Ishiro Honda dalam bahasa Jepun terbitan Toho Co., Ltd. telah dibikin. Semenjak itulah filem dan siri televisyen yang menggunakan asas penceritaan menampilkan raksasa Godzilla atau ‘kaiju’ diulang berkali-kali menjadi francais dari negara Jepun yang dipasarkan ke seluruh dunia.

Godzilla (2014) ialah versi ke-2 hasil tangan pembikin Hollywood iaitu Gareth Edwards selepas Godzilla (1998) yang dahulunya diarahkan oleh Roland Emmerich. Filem kali ini bukan sekuel tetapi dianggap reboot atau dibikin semula dari asas yang sama mengenai serangan Godzilla ke negara Amerika dan beberapa pelosok bumi.

Filem ini bermula dengan paparan sejarah kononnya pada tahun 1954 selepas ujian bom Hidrogen oleh askar Amerika berhampiran sebuah kepulauan, sirip seekor ‘raksasa’ telah kelihatan muncul di permukaan laut. Di tahun 1999 pula, 2 orang saintis iaitu Dr. Ishiro Serizawa (Ken Watanabe) dan Dr. Vivienne Graham (Sally Hawkins) diarahkan untuk memeriksa penemuan aneh di bawah tanah sebuah lombong di Filipina.

Sementara itu di Tokyo, seorang penyelia sebuah pusat kuasa nuklear yang juga merupakan fakar fizik dan jurutera iaitu Joe Brody (Bryan Cranston) diarahkan untuk memeriksa gegaran yang dikhuatiri sebagai ancaman gempa bumi. Isterinya iaitu Sandra Brody (Juliette Binoche) yang juga rakan sekerja di situ telah diarahkan memeriksa kebocoran bahan nuklear dari gegaran itu.

15 tahun kemudian, 2014 anak tunggal kepada Joe dan Sandra iaitu Ford Brody (Aaron Taylor-Johnson) seorang tentera pakar pemati bom mendapat panggilan telefon untuk menjamin ayahnya, Brody yang ditangkap oleh pihak polis. Brody telah menceroboh kawasan larangan kuarantin iaitu perumahan mereka di Jepun dahulu.

Ok. Banyak kisah kekeluargaan Brody dan kajian oleh Dr. Serizawa di awal flem ini. Di manakah kisah raksasa Godzilla? Anda kena bersabar kerana filem ini akan semakin menarik dan mengembangkan kaitan-kaitan plot gempa bumi bumi, kegilaan konspirasi yang diteliti oleh Brody dan penemuan oleh Dr. Serizawa yang akan membongkar rahsia dari bawah tanah ke muka bumi sehingga menyebabkan kemunculan Godzilla dan aksi-aksi meletup sehingga ke penghujung filem.

Oleh kerana francais filem Godzilla ialah milik Toho Co., Ltd maka ia memaparkan penceritaan di awalnya berlaku di bandar-bandar Jepun dengan pelakon-pelakon Jepun, dengan syarikat-syarikat Jepun. Berbanding filem versi 1998 yang melibatkan pakar saintis Amerika iaitu Dr. Niko “Nick” Tatopoulos, kali ini saintisnya berbangsa Jepun iaitu Dr. Ishiro Serizawa. Sudah tentu kerana watak raksasa Godzilla itu ialah rekaan asalnya milik Jepun serta untuk memudahkan pasaran besarnya di Jepun dan Asia.

Godzilla (2014) jujur kepada latar asas kisah-kisah raksasa itu sebelumnya. Filem ini menceritakan kenapa kemunculan Godzilla keluar dari dasar laut dengan lebih bersebab. Maksud saya, mungkin filem-filem terdahulu menyalahkan kajian atau serangan bom Hidrogen yang menembaknya sehingga ia mutasi menjadi lebih ganas atau mengganggu habitatnya bersembunyi selama ini. Maka ia keluar menjahanamkan desa dan kota manusia.

Godzilla kali ini seakan tidak peduli dengan serangan dari pihak tentera manusia kerana ia ada misi yang lebih penting untuk survival dirinya sendiri. Kenapa ia keluar? Kerana musuh ketatnya iaitu 2 ekor raksasa MUTO (Massive Unidentified Terrestrial Organism) kembali muncul ke permukaan bumi. Malahan saya tidak kisah kalau filem ini bertajuk ‘Godzilla vs MUTO’.

Muka bumi tempat kehidupan manusia jadi rosak binasa bukan kerana Godzilla sengaja, tetapi kerana ia sedang memburu dan bertempur dengan MUTO. Maka kita dan dunia jadi ‘collateral damage’ dek pertarungan mereka.

Kronologi penceritaan Godzilla juga masih jujur dengan keperluan-keperluan plot seperti filem terdahulu. Ia mesti ada pasukan tentera dimana kali ini ia diketuai oleh Rear Admiral William Stenz (David Strathairn) yang menyusun berbagai strategi ketenteraan untuk memusnahkan kesemua raksasa itu dari darat, laut dan udara. Begitu juga sekuen-sekuen babak chaos kemusnahan berbagai bangunan dan kekalutan orang awam di sana-sini. Yang paling wajib ialah laporan-laporan berita tergempar di televisyen.

Watak utama filem ini sudah tentulah susuk bentuk Godzilla itu yang berjaya direalisasikan dari imej janaan komputer (CGI). Sudah tentu ia dibikin dengan gah dan dalam skala mega lengkap dengan suara pekikan yang menggerunkan! Oh! Begitu juga MUTO.

Penampilan Bryan Cranston sebagai Joe Brody sebenarnya sangat bagus tetapi sekadar menjadi umpan dalam trailer sahaja kerana kesekejapan wataknya. Dr. Ishiro Serizawa lakonan Ken Watanabe pula sekadar tribute kepada nama gabungan pengarah filem Godzilla terdahulu iaitu Ishiro Honda dan nama watak Daisuke Serizawa dari filem 1954. Watak Serizawa lebih kepada pencerita dan pengkaji asal-usul MUTO sahaja.

Sudah lumrah perfileman mega raksasa sebegini, akan ditampilkan seorang ‘hero’ yang akan menjadi teraju utama, tetapi dalam Godzilla watak Ford Brody lakonan Aaron Taylor-Johnson cuma berkejar ke sana-sini untuk melunaskan misi ketenteraan yang sebenarnya gagal. Oklah, Ford berjaya bawa bom naik bot keluar jauh dari San Francisco supaya tak meletup dalam bandar.

Filem ini cuba sedaya-upaya seperti filem 1954 untuk menjalin drama kemanusiaan dari hubungan keluarga bapa-anak Joe dan Ford di awal-awal cerita. Sekali lagi plot bapa-anak-isteri diselitkan sekali-sekala di sepanjang filem iaitu hubungan keluarga Ford, isterinya Elle Brody (Elizabeth Olsen) dan anaknya yang juga ‘kebetulan’ tinggal di San Francisco.

Godzilla (2014) ialah filem yang besar, sebesar raksasa-raksasa di dalamnya. Kalau anda rasakan Ultraman itu besar, yang ini lagi besar! 3 BIJI ROTIKAYA kami berikan.